title: Deċiżjoni tal-Kunsill (UE, Euratom) 2018/1470 tat-28 ta' Settembru 2018 li taħtar membru, propost mir-Repubblika Federali tal-Ġermanja, fil-Kumitat Ekonomiku u Soċjali Ewropew

text:
                  2.10.2018

                  MT

                  Il-Ġurnal Uffiċjali tal-Unjoni Ewropea

                  L 246/45

         DEĊIŻJONI TAL-KUNSILL (UE, Euratom) 2018/1470
         tat-28 ta' Settembru 2018
         li taħtar membru, propost mir-Repubblika Federali tal-Ġermanja, fil-Kumitat Ekonomiku u Soċjali Ewropew
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 302 tiegħu,
         Wara li kkunsidra t-Trattat li jistabbilixxi l-Komunità Ewropea tal-Enerġija Atomika, u b'mod partikolari l-Artikolu 106a tiegħu,
         Wara li kkunsidra l-proposta mill-Gvern Ġermaniż,
         Wara li kkunsidra l-opinjoni tal-Kummissjoni Ewropea,
         Billi:

                     (1)

                     Fit-18 ta' Settembru 2015 u fl-1 ta' Ottubru 2015, il-Kunsill adotta d-Deċiżjonijiet (UE, Euratom) 2015/1600 (1) u (UE, Euratom) 2015/1790 (2) li jaħtru l-membri tal-Kumitat Ekonomiku u Soċjali Ewropew għall-perijodu mill-21 ta' Settembru 2015 sal-20 ta' Settembru 2020.

                     (2)

                     Konsegwentement għal tmiem il-mandat tas-Sur Stefan KÖRZELL, sar vakanti s-siġġu ta' membru fil-Kumitat Ekonomiku u Soċjali Ewropew,

               ADOTTA DIN ID-DEĊIŻJONI:

            Artikolu 1
            Is-Sur Florian MORITZ, Head of Department Economic, Finance and Fiscal Policy, German Confederation of Trade Unions (DGB) Executive Board, huwa b'dan maħtur bħala membru tal-Kumitat Ekonomiku u Soċjali Ewropew għall-bqija tal-mandat attwali, jiġifieri sal-20 ta' Settembru 2020.

            Artikolu 2
            Din id-Deċiżjoni għandha tidħol fis-seħħ fid-data tal-adozzjoni tagħha.

            Magħmul fi Brussell, it-28 ta' Settembru 2018.

                  Għall-Kunsill

                  Il-President

               M. SCHRAMBÖCK

            (1)  Deċiżjoni tal-Kunsill (UE, Euratom) 2015/1600 tat-18 ta' Settembru 2015 li taħtar il-membri tal-Kumitat Ekonomiku u Soċjali Ewropew għall-perijodu mill-21 ta' Settembru 2015 sal-20 ta' Settembru 2020 (ĠU L 248, 24.9.2015, p. 53).

            (2)  Deċiżjoni tal-Kunsill (UE, Euratom) 2015/1790 tal-1 ta' Ottubru 2015 li taħtar il-membri tal-Kumitat Ekonomiku u Soċjali Ewropew għall-perijodu mill-21 ta' Settembru 2015 sal-20 ta' Settembru 2020 (ĠU L 260, 7.10.2015, p. 23).


title: Deċiżjoni tal-Kummissjoni (UE) 2018/1471 tad-19 ta' Settembru 2018 dwar l-inizjattiva taċ-ċittadini proposta bl-isem ta' “INWAQQFU L-FRODI u l-abbuż ta' FONDI TAL-UE — permezz ta' kontroll aħjar ta' deċiżjonijiet, implimentazzjoni u penali” (notifikata bid-dokument C(2018) 6077)

text:
                  2.10.2018

                  MT

                  Il-Ġurnal Uffiċjali tal-Unjoni Ewropea

                  L 246/46

         DEĊIŻJONI TAL-KUMMISSJONI (UE) 2018/1471
         tad-19 ta' Settembru 2018
         dwar l-inizjattiva taċ-ċittadini proposta bl-isem ta' “INWAQQFU L-FRODI u l-abbuż ta' FONDI TAL-UE — permezz ta' kontroll aħjar ta' deċiżjonijiet, implimentazzjoni u penali”

               (notifikata bid-dokument C(2018) 6077)

         (It-test bl-Ingliż biss huwa awtentiku)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 211/2011 tal-Parlament Ewropew u tal-Kunsill tas-16 ta' Frar 2011 dwar l-inizjattiva taċ-ċittadini (1), u b'mod partikolari l-Artikolu 4 tiegħu,
         Billi:

                     (1)

                     Is-suġġett tal-inizjattiva taċ-ċittadini proposta bl-isem ta' “INWAQQFU L-FRODI u l-abbuż ta' FONDI TAL-UE — permezz ta' kontroll aħjar ta' deċiżjonijiet, implimentazzjoni u penali” jirreferi għal li ġej: “L-Istituzzjonijiet Ewropej għandhom ikunu intitolati li japplikaw kontrolli u sanzjonijiet imsaħħin u aktar stretti (inkluż ex-ante) f'dawk l-Istati Membri tal-UE li mhumiex membri tal-Uffiċċju tal-Prosekutur Pubbliku Ewropew.”

                     (2)

                     L-objettivi tal-inizjattiva taċ-ċittadini proposta jirreferu għal dan li ġej: “Biex jipprevjenu u jippenalizzaw il-frodi u l-abbuż ta' fondi tal-UE, l-Istituzzjonijiet Ewropej għandhom ikunu intitolati li japplikaw kontroll imsaħħaħ fl-Istati Membri li mhumiex parti mill-kooperazzjoni tal-Uffiċċju tal-Prosekutur Ewropew. Dan ikun jinkludi kontroll ex-ante ta' deċiżjonijiet ta' finanzjament u akkwist f'oqsma riskjużi. Aħna nipproponu li tali kontroll approfondit għandu jkopri l-esplorazzjoni kompleta taċ-ċirkustanzi kollha kif ukoll il-pubblikazzjoni ta' attivitajiet frodulenti u reati oħra li huma ta' ħsara lill-interessi finanzjarji tal-UE.”

                     (3)

                     Ġie ffurmat il-kumitat taċ-ċittadini u l-persuni ta' kuntatt ġew maħtura skont l-Artikolu 3(2) tar-Regolament u l-inizjattiva taċ-ċittadini proposta la tidher li hija abbużiva, la frivola u lanqas vessatorja u lanqas ma tidher li tmur kontra l-valuri tal-Unjoni kif stipulat fl-Artikolu 2 tat-Trattat dwar l-Unjoni Ewropea (TUE).

                     (4)

                     L-atti legali tal-Unjoni għall-fini tal-implimentazzjoni tat-Trattati jistgħu jiġu adottati

                                 (a)

                                 sabiex jiġu definiti l-kompiti, l-objettivi ta' prijorità u l-organizzazzjoni tal-Fondi Strutturali, li jistgħu jinvolvu il-ġbir fi gruppi tal-Fondi, skont l-Artikolu 177 tat-Trattat dwar il-Funzjonament tal-Unjoni Ewropea (TFUE);

                                 (b)

                                 għall-adozzjoni ta' programm qafas pluriennali illi jistabbilixxi l-attivitajiet kollha tal-Unjoni fil-qasam tar-riċerka u l-iżvilupp teknoloġiku; il-programmi speċifiċi żviluppati fi ħdan kull attività tal-programm qafas pluriennali; u l-implimentazzjoni tal-programm qafas pluriennali, skont l-Artikoli 182 u 183 tat-TFUE;

                                 (c)

                                 dwar ir-regoli finanzjarji li jiddeterminaw fost l-oħrajn b'mod partikolari l-proċeduri għall-implimentazzjoni tal-baġit tal-Unjoni, skont l-Artikolu 322 tat-TFUE;

                                 (d)

                                 fl-oqsma ta' prevenzjoni u l-ġlieda kontra l-frodi li taffettwa l-interessi finanzjarji tal-Unjoni bl-għan li joffru protezzjoni effettiva u ekwivalenti fl-Istati Membri u fl-Unjoni kollha u fl-istituzzjonijiet, korpi, uffiċċji u aġenziji tal-Unjoni, skont l-Artikolu 325 tat-TFUE.

                     (5)

                     Id-deċiżjoni dwar jekk jipparteċipawx jew le f'kooperazzjoni msaħħa, bħall-kooperazzjoni msaħħa li stabbiliet l-Uffiċċju tal-Prosekutur Pubbliku Ewropew, hija għażla volontarja għal kull Stat Membru. Għalhekk, l-atti legali tal-Unjoni għall-fini tal-implimentazzjoni tat-Trattati ma għandhomx, bħala kwistjoni ta' prinċipju, jagħmlu distinzjoni bejn l-Istati Membri biss skont il-parteċipazzjoni tagħhom jew n-nuqqas ta' parteċipazzjoni f'kooperazzjoni msaħħa. Madankollu, l-implimentazzjoni ta' atti legali tal-Unjoni tista' tiddifferenzja bejn l-Istati Membri meta dan ikun oġġettivament ġustifikat, pereżempju meta, bl-elementi rilevanti kollha jittieħdu inkunsiderazzjoni, ikun jeżisti, fil-prattika, livell differenti ta' protezzjoni tal-interessi finanzjarji tal-Unjoni bejn l-Istati Membri.

                     (6)

                     It-TUE jirrinforza ċ-ċittadinanza tal-Unjoni u jsaħħaħ aktar il-funzjonament demokratiku tal-Unjoni billi jipprevedi, fost l-oħrajn, li kull ċittadin ikollu d-dritt jipparteċipa fil-ħajja demokratika tal-Unjoni permezz ta' inizjattiva taċ-ċittadini Ewropej.

                     (7)

                     Għal dan il-għan, il-proċeduri u l-kondizzjonijiet meħtieġa għall-inizjattiva taċ-ċittadini għandhom ikunu ċari, sempliċi, faċli biex jintużaw u proporzjonati man-natura tal-inizjattiva taċ-ċittadini sabiex titħeġġeġ il-parteċipazzjoni taċ-ċittadini u biex l-Unjoni ssir aktar aċċessibbli.

                     (8)

                     Għal dawk ir-raġunijiet, l-inizjattiva taċ-ċittadini proposta bl-isem ta' “INWAQQFU L-FRODI u l-abbuż ta' FONDI TAL-UE— permezz ta' kontroll aħjar ta' deċiżjonijiet, implimentazzjoni u penali” ma taqax manifestament barra mill-qafas tas-setgħat tal-Kummissjoni li tippreżenta l-atti legali tal-Unjoni għall-fini tal-implimentazzjoni tat-Trattati, skont l-Artikolu 4(2)(b) u għandha, għalhekk, tiġi rreġistrata. Jenħtieġ li d-dikjarazzjonijiet ta' appoġġ għal din l-inizjattiva taċ-ċittadini proposta jinġabru peress li għandha l-għan li jsiru proposti mill-Kummissjoni għal atti legali tal-Unjoni għall-fini tal-implimentazzjoni tat-Trattati li — filwaqt li jtejbu l-protezzjoni tal-interessi finanzjarji tal-Unjoni — ma jagħmlux differenza bejn l-Istati Membri biss skont il-parteċipazzjoni tagħhom jew in-nuqqas ta' parteċipazzjoni f'kooperazzjoni msaħħa dwar l-istabbiliment tal-Uffiċċju tal-Prosekutur Pubbliku Ewropew.

               ADOTTAT DIN ID-DEĊIŻJONI:

            Artikolu 1

               1.   L-inizjattiva taċ-ċittadini proposta bl-isem ta' “INWAQQFU L-FRODI u l-abbuż ta' FONDI TAL-UE — permezz ta' kontroll aħjar ta' deċiżjonijiet, implimentazzjoni u penali” b'hekk hi reġistrata.

               2.   Id-dikjarazzjonijiet ta' appoġġ għal din l-inizjattiva taċ-ċittadini proposta jistgħu jinġabru, abbażi tal-fehim li hija mmirata lejn proposti mill-Kummissjoni għal atti legali tal-Unjoni għall-fini tal-implimentazzjoni tat-Trattati li — filwaqt li jtejbu l-protezzjoni tal-interessi finanzjarji tal-Unjoni — ma jiddifferenzjawx bejn l-Istati Membri biss skont il-parteċipazzjoni tagħhom jew in-nuqqas ta' parteċipazzjoni fil-kooperazzjoni msaħħa dwar l-istabbiliment tal-Uffiċċju tal-Prosekutur Pubbliku Ewropew.

            Artikolu 2
            Din id-Deċiżjoni għandha tidħol fis-seħħ fis-27 ta' Settembru 2018.

            Artikolu 3
            Din id-Deċiżjoni hija indirizzata lill-organizzaturi (il-membri tal-kumitat taċ-ċittadini) tal-inizjattiva taċ-ċittadini proposta bl-isem ta' “INWAQQFU L-FRODI u l-abbuż ta' FONDI TAL-UE — permezz ta' kontroll aħjar ta' deċiżjonijiet, implimentazzjoni u penali”, rappreżentata mis-Sur Zoltán KERESZTÉNY u s-Sur Balázs FEHÉR li jaġixxu bħala persuni ta' kuntatt.

            Magħmul fi Brussell, id-19 ta' Settembru 2018.

                  Għall-Kummissjoni

               Frans TIMMERMANS

                  L-Ewwel Viċi President

            (1)  ĠU L 65, 11.3.2011, p. 1.


               11.10.2018

               MT

               Il-Ġurnal Uffiċjali tal-Unjoni Ewropea

               C 369/164

      P8_TA(2017)0480
      Talba għat-tneħħija tal-immunità ta' Ingeborg Gräßle
      Deċiżjoni tal-Parlament Ewropew tat-12 ta' Diċembru 2017 dwar it-talba għat-tneħħija tal-immunità ta' Ingeborg Gräßle (2017/2220(IMM))
      (2018/C 369/19)

         Il-Parlament Ewropew,

                  —

                  wara li kkunsidra t-talba għat-tneħħija tal-immunità ta' Ingeborg Gräßle, imressqa fis-27 ta' Lulju 2017 mill-Uffiċċju tal-Prosekutur ta' Ellwangen (Il-Ġermanja) fil-qafas tal-proċediment kriminali bir-referenza 21 Js 11263/17, u mħabbra fis-seduta plenarja fit-2 ta' Ottubru 2017,

                  —

                  wara li kkunsidra r-rinunzja ta' Ingeborg Gräßle għad-dritt għal smiegħ tagħha skont l-Artikolu 9(6) tar-Regoli ta' Proċedura tiegħu,

                  —

                  wara li kkunsidra l-Artikolu 9 tal-Protokoll Nru 7 dwar il-Privileġġi u l-Immunitajiet tal-Unjoni Ewropea kif ukoll l-Artikolu 6(2) tal-Att dwar l-elezzjoni tal-Membri tal-Parlament Ewropew b'suffraġju universali dirett, tal-20 ta' Settembru 1976,

                  —

                  wara li kkunsidra s-sentenzi mogħtija mill-Qorti tal-Ġustizzja tal-Unjoni Ewropea fit-12 ta' Mejju 1964, fl-10 ta' Lulju 1986, fil-15 u fil-21 ta' Ottubru 2008, fid-19 ta' Marzu 2010, fis-6 ta' Settembru 2011 u fis-17 ta' Jannar 2013 (1),

                  —

                  wara li kkunsidra l-Artikolu 46 tal-Liġi Fundamentali tar-Repubblika Federali tal-Ġermanja,

                  —

                  wara li kkunsidra l-Artikoli 5(2) u 6(1) u l-Artikolu 9 tar-Regoli ta' Proċedura tiegħu,

                  —

                  wara li kkunsidra r-rapport tal-Kumitat għall-Affarijiet Legali (A8-0397/2017),

                  A.

                  billi l-Uffiċċju tal-Prosekutur ta' Ellwagen bagħat talba għat-tneħħija tal-immunità ta' Ingeborg Gräßle, Membru tal-Parlament Ewropew għar-Repubblika Federali tal-Ġermanja, rigward ksur fis-sens tal-Artikolu 229 tal-Kodiċi Kriminali Ġermaniż; billi l-proċediment jikkonċerna b'mod konkret reat allegat ta' offiża involontarja fuq persuna;

                  B.

                  billi fl-10 ta' Ġunju 2017, is-Sa Gräßle, waqt li kienet qed issuq karozza, għaddiet fuq l-aħmar f'salib it-toroq Brenzstrasse/Ploucquetstrasse f'Heidenheim, u kkawżat inċident li rriżulta fil-korriment fl-ispalla ta' individwu; billi tressqet kwerela bil-kostituzzjoni ta' parti ċivili;

                  C.

                  billi, skont l-Artikolu 9 tal-Protokoll Nru 7 dwar il-Privileġġi u l-Immunitajiet tal-Unjoni Ewropea, il-Membri tal-Parlament Ewropew igawdu, fit-territorju tal-Istat tagħhom stess, l-immunitajiet mogħtija lill-membri tal-parlament ta' dak l-Istat;

                  D.

                  billi l-Artikolu 46 tal-Liġi Fundamentali tar-Repubblika Federali tal-Ġermanja jiddisponi li għal att li għalih hija prevista sanzjoni, membru jista' jinżamm responsabbli jew jiġi arrestat biss wara l-awtorizzazzjoni tal-Bundestag, ħlief jekk jinqabad in flagrante delicto jew l-għada tal-ġurnata li fiha ikun wettaq dan l-att;

                  E.

                  billi huwa l-Parlament biss li jista' jiddeċiedi li jneħħi jew ma jneħħix l-immunità f'każ partikolari; billi l-Parlament jista' raġonevolment jikkunsidra l-pożizzjoni tal-Membru biex jieħu d-deċiżjoni jekk ineħħix l-immunità tiegħu (2);

                  F.

                  billi r-reat allegat la għandu rabta diretta jew evidenti mal-qadi mis-Sa Gräßle tal-funzjonijiet tagħha ta' Membru tal-Parlament Ewropew, u lanqas ma jikkostitwixxi opinjoni espressa jew vot mixħut fil-qadi tal-funzjonijiet ta' Membru tal-Parlament Ewropew, fis-sens tal-Artikolu 8 tal-Protokoll Nru 7 dwar il-Privileġġi u l-Immunitajiet tal-Unjoni Ewropea;

                  G.

                  billi fil-każ preżenti, il-Parlament ma setax jikkonstata l-eżistenza ta' fumus persecutionis, jiġifieri suspett fondat u preċiż biżżejjed li l-kawża tressqet bl-intenzjoni li ssir ħsara politika lill-Membru;

                  1.

                  Jiddeċiedi li jneħħi l-immunità ta' Ingeborg Gräßle;

                  2.

                  Jagħti istruzzjonijiet lill-President tiegħu biex jgħaddi minnufih din id-deċiżjoni u r-rapport tal-kumitat responsabbli tiegħu lill-awtorità kompetenti tar-Repubblika Federali tal-Ġermanja u lil Ingeborg Gräßle.

         (1)  Sentenza tal-Qorti tal-Ġustizzja tat-12 ta' Mejju 1964, Wagner vs Fohrmann u Krier, C-101/63, ECLI:EU:C:1964:28; sentenza tal-Qorti tal-Ġustizzja tal-10 ta' Lulju 1986, Wybot vs Faure et., C-149/85, ECLI:EU:C:1986:310; sentenza tal-Qorti Ġenerali (Is-Seba' Awla) tal-15 ta' Ottubru 2008, Mote vs Il-Parlament, T-345/05, ECLI:EU:T:2008:440; sentenza tal-Qorti tal-Ġustizzja (Awla Manja) tal-21 ta' Ottubru 2008, Marra vs De Gregorio u Clemente, Kawżi magħquda C-200/07 u C-201/07, ECLI:EU:C:2008:579; sentenza tal-Qorti Ġenerali (It-Tielet Awla) tad-19 ta' Marzu 2010, Gollnisch vs Il-Parlament, T-42/06, ECLI:EU:T:2010:102; sentenza tal-Qorti tal-Ġustizzja (Awla Manja) tas-6 ta' Settembru 2011, Patriciello, C-163/10, ECLI:EU:C:2011:543; sentenza tal-Qorti Ġenerali (l-Ewwel Awla) tas-17 ta' Jannar 2013, Gollnisch vs Il-Parlament, Kawżi magħquda T-346/11 u T-347/11, ECLI:EU:T:2013:23.

         (2)  Kawża T-345/05, Mote vs Il-Parlament (iċċitata iktar 'il fuq) punt 28.


Id-Deċiżjoni tal-Kummissjoni ta' 10/10/2018 li tiddikjara konċentrazzjoni hija kompatibbli mas-suq komuni (il-Każ Nru COMP/M.9055 - LSF Pacific Holdings S.à r.l. / CaixaBank, S.A.) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


Id-Deċiżjoni tal-Kummissjoni ta' 09/10/2018 li tiddikjara konċentrazzjoni hija kompatibbli mas-suq komuni (il-Każ Nru COMP/M.9102 - Carlyle European Partners IV / Investindustrial / B&B Italia) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


Id-Deċiżjoni tal-Kummissjoni ta' 08/10/2018 li tiddikjara konċentrazzjoni hija kompatibbli mas-suq komuni (il-Każ Nru COMP/M.9116 - Morgan Stanley Bank AG / VTG) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


title: Deċiżjoni tal-Kunsill (UE) 2018/1573 tal-15 ta' Ottubru 2018 li tistabbilixxi l-pożizzjoni li għandha tittieħed f'isem l-Unjoni Ewropea fil-Kumitat tal-EPA stabbilit mill-Ftehim ta' Sħubija Ekonomika interim bejn il-Ghana, minn naħa waħda, u l-Komunità Ewropea u l-Istati Membri tagħha, min-naħa l-oħra, fir-rigward tal-adozzjoni ta' Deċiżjoni tal-Kumitat tal-EPA dwar l-adeżjoni tar-Repubblika tal-Kroazja mal-Unjoni Ewropea

text:
                  19.10.2018

                  MT

                  Il-Ġurnal Uffiċjali tal-Unjoni Ewropea

                  L 262/57

         DEĊIŻJONI TAL-KUNSILL (UE) 2018/1573
         tal-15 ta' Ottubru 2018
         li tistabbilixxi l-pożizzjoni li għandha tittieħed f'isem l-Unjoni Ewropea fil-Kumitat tal-EPA stabbilit mill-Ftehim ta' Sħubija Ekonomika interim bejn il-Ghana, minn naħa waħda, u l-Komunità Ewropea u l-Istati Membri tagħha, min-naħa l-oħra, fir-rigward tal-adozzjoni ta' Deċiżjoni tal-Kumitat tal-EPA dwar l-adeżjoni tar-Repubblika tal-Kroazja mal-Unjoni Ewropea
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 207 u l-Artikolu 218(9) tiegħu,
         Wara li kkunsidra l-Ftehim ta' Sħubija Ekonomika interim bejn il-Ghana, minn naħa waħda, u l-Komunità Ewropea u l-Istati Membri tagħha, min-naħa l-oħra (1) (il-“Ftehim”),
         Wara li kkunsidra l-proposta mill-Kummissjoni Ewropea,
         Billi:

                     (1)

                     Il-Ftehim ġie ffirmat f'isem l-Unjoni fit-28 ta' Lulju 2016 skont id-Deċiżjoni tal-Kunsill (UE) 2016/1850 (2) u ilu jiġi applikat fuq bażi provviżorja mill-15 ta' Diċembru 2016.

                     (2)

                     It-Trattat dwar l-adeżjoni tar-Repubblika tal-Kroazja mal-Unjoni Ewropea (l-“Unjoni”) ġie ffirmat fid-9 ta' Diċembru 2011 u daħal fis-seħħ fl-1 ta' Lulju 2013.

                     (3)

                     Ir-Repubblika tal-Kroazja aderixxiet mal-Ftehim fit-8 ta' Novembru 2017 billi ddepożitat l-Att ta' Adeżjoni tagħha.

                     (4)

                     Skont l-Artikolu 77 tal-Ftehim, il-Kumitat tal-EPA (European Partnership Agreement) jista' jiddeċiedi dwar kull miżura emendatorja li tista' tkun meħtieġa wara l-adeżjoni ta' Stati Membri ġodda mal-Unjoni.

                     (5)

                     Jenħtieġ li tiġi stabbilita l-pożizzjoni li għandha tittieħed f'isem l-Unjoni fir-rigward tal-adozzjoni ta' Deċiżjoni tal-Kumitat tal-EPA, fil-laqgħa annwali tiegħu, fir-rigward tal-emendi għall-Ftehim li huma meħtieġa wara l-adeżjoni tar-Repubblika tal-Kroazja mal-Unjoni,

               ADOTTA DIN ID-DEĊIŻJONI:

            Artikolu 1
            Il-pożizzjoni li għandha tittieħed f'isem l-Unjoni Ewropea fil-Kumitat tal-EPA stabbilit mill-Ftehim ta' Sħubija Ekonomika interim bejn il-Ghana, minn naħa waħda, u l-Komunità Ewropea u l-Istati Membri tagħha, min-naħa l-oħra, fir-rigward tal-adozzjoni ta' Deċiżjoni tal-Kumitat tal-EPA, matul il-laqgħa annwali tiegħu, dwar l-adeżjoni tar-Repubblika tal-Kroazja mal-Unjoni Ewropea għandha tkun ibbażata fuq l-abbozz ta' Deċiżjoni tal-Kumitat tal-EPA li jinsab mehmuż ma' din id-Deċiżjoni.

            Artikolu 2
            Wara li tiġi adottata, id-Deċiżjoni tal-Kumitat tal-EPA għandha tiġi ppubblikata f'Il-Ġurnal Uffiċjali tal-Unjoni Ewropea.

            Magħmul fil-Lussemburgu, il-15 ta' Ottubru 2018.

                  Għall-Kunsill

                  Il-President

               F. MOGHERINI

            (1)  ĠU L 287, 21.10.2016, p. 3.

            (2)  Deċiżjoni tal-Kunsill (UE) 2016/1850 tal-21 ta' Novembru 2008 dwar l-iffirmar u l-applikazzjoni provviżorja tal-Ftehim ta' Sħubija Ekonomika interim bejn il-Gana, minn naħa waħda, u l-Komunità Ewropea u l-Istati Membri tagħha, min-naħa l-oħra (ĠU L 287, 21.10.2016, p. 1).

            ABBOZZ
            DEĊIŻJONI Nru …/2018 TAL-KUMITAT TAL-EPA
            stabbilit mill-Ftehim ta' Sħubija Ekonomika interim bejn il-Ghana, minn naħa waħda, u l-Komunità Ewropea u l-Istati Membri tagħha, min-naħa l-oħra,
            ta' …
            fir-rigward tal-adeżjoni tar-Repubblika tal-Kroazja mal-Unjoni Ewropea
            IL-KUMITAT TAL-EPA,
            Wara li kkunsidra l-Ftehim ta' Sħubija Ekonomika interim bejn il-Ghana, minn naħa waħda, u l-Komunità Ewropea u l-Istati Membri tagħha, min-naħa l-oħra (il-“Ftehim”), iffirmat fi Brussell fit-28 ta' Lulju 2016, u applikat fuq bażi provviżorja mill-15 ta' Diċembru 2016, u b'mod partikolari l-Artikoli 76, 77 u 81 tiegħu,
            Wara li kkunsidra t-Trattat dwar l-adeżjoni tar-Repubblika tal-Kroazja mal-Unjoni Ewropea (l-“Unjoni”) u l-att ta' adeżjoni mal-Ftehim iddepożitat mir-Repubblika tal-Kroazja fit-8 ta' Novembru 2017,
            Billi:

                        (1)

                        Il-Ftehim japplika, minn naħa waħda, għat-territorji li fihom japplika t-Trattat dwar il-Funzjonament tal-Unjoni Ewropea u taħt il-kondizzjonijiet stipulati f'dak it-Trattat, u, min-naħa l-oħra, għat-territorju tal-Ghana.

                        (2)

                        Skont l-Artikolu 77 tal-Ftehim, il-Kumitat tal-EPA jista' jiddeċiedi dwar kwalunkwe miżura emendatorja li tista' tkun meħtieġa wara l-adeżjoni ta' Stati Membri ġodda mal-Unjoni,

                  ADOTTA DIN ID-DEĊIŻJONI:

               Artikolu 1
               Ir-Repubblika tal-Kroazja, bħala Parti għall-Ftehim, għandha, bl-istess mod bħall-Istati Membri l-oħra tal-Unjoni, rispettivament tadotta u tieħu nota tat-test tal-Ftehim, kif ukoll tal-Annessi, il-Protokolli u d-Dikjarazzjonijiet mehmuża miegħu.

               Artikolu 2
               L-Artikolu 81 tal-Ftehim huwa sostitwit bis-segwenti:

                     “Artikolu 81
                     Testi awtentiċi
                     Dan il-Ftehim huwa mfassal f'żewġ eżemplari bil-lingwa Bulgara, Kroata, Ċeka, Daniża, Olandiża, Ingliża, Estona, Finlandiża, Franċiża, Ġermaniża, Griega, Ungeriża, Taljana, Latvjana, Litwana, Maltija, Pollakka, Portugiża, Rumena, Slovakka, Slovena, Spanjola u Żvediża, b'kull wieħed minn dawn it-testi ugwalment awtentiku.”.

               Artikolu 3
               L-Unjoni għandha tikkomunika l-verżjoni tal-Ftehim bil-lingwa Kroata lill-Ghana.

               Artikolu 4

                  1.   Id-dispożizzjonijiet tal-Ftehim għandhom japplikaw għall-merkanzija esportata mill-Ghana lejn ir-Repubblika tal-Kroazja jew mir-Repubblika tal-Kroazja lejn il-Ghana li tikkonforma mar-regoli tal-oriġini fis-seħħ fit-territorju tal-Partijiet għall-Ftehim li, fil-15 ta' Diċembru 2016, kienet fi tranżitu jew f'ħażna temporanja, f'depost doganali jew f'żona ħielsa fil-Ghana jew fir-Repubblika tal-Kroazja.

                  2.   Għandu jingħata trattament preferenzjali fil-każijiet imsemmija fil-paragrafu 1, sakemm tiġi ppreżentata prova tal-oriġini maħruġa retrospettivament mill-awtoritajiet doganali tal-pajjiż esportatur lill-awtoritajiet doganali tal-pajjiż importatur fi żmien erba' xhur mid-data tad-dħul fis-seħħ ta' din id-Deċiżjoni.

               Artikolu 5
               Il-Ghana timpenja ruħha li ma tintroduċi l-ebda pretensjoni, talba jew rimedju u lanqas ma timmodifika jew tirtira xi konċessjoni skont l-Artikolu XXIV (6) u l-Artikolu XXVIII tal-Ftehim Ġenerali dwar it-Tariffi u l-Kummerċ (“GATT” - General Agreement on Tariffs and Trade) 1994 jew l-Artikolu XXI tal-Ftehim Ġenerali dwar il-Kummerċ fis-Servizzi (“GATS” - General Agreement on Trade in Services) fir-rigward tal-adeżjoni tar-Repubblika tal-Kroazja mal-Unjoni.

               Artikolu 6
               Din id-Deċiżjoni għandha tidħol fis-seħħ fid-data tal-iffirmar tagħha.
               Madankollu, l-Artikoli 3 u 4 għandhom japplikaw mill-15 ta' Diċembru 2016.

               Magħmul fi …, fi

                     Għall-Ghana

                     Għall-Unjoni Ewropea


title: Deċiżjoni tal-Kummissjoni (UE) 2018/1575 tad-9 ta' Awwissu 2018 dwar il-miżuri għal ċerti każinojiet Griegi SA.28973 – C 16/2010 (ex NN 22/2010, ex CP 318/2009) implimentati mill-Greċja (notifikata bid-dokument C(2018) 5267) (Test b'rilevanza għaż-ŻEE.)

text:
                  19.10.2018

                  MT

                  Il-Ġurnal Uffiċjali tal-Unjoni Ewropea

                  L 262/61

         DEĊIŻJONI TAL-KUMMISSJONI (UE) 2018/1575
         tad-9 ta' Awwissu 2018
         dwar il-miżuri għal ċerti każinojiet Griegi SA.28973 – C 16/2010 (ex NN 22/2010, ex CP 318/2009) implimentati mill-Greċja

               (notifikata bid-dokument C(2018) 5267)

         (it-test Grieg biss huwa awtentiku)
         (Test b'rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 108(2) tiegħu,
         Wara li kkunsidrat il-Ftehim dwar iż-Żona Ekonomika Ewropea, u b'mod partikolari l-Artikolu 62(1)(a) tiegħu,
         Wara li stiednet lill-partijiet l-oħra interessati jissottomettu l-kummenti tagħhom skont id-dispożizzjoni(jiet) imsemmija hawn fuq (1)

         Billi:
         1.   PROĊEDURA

                     (1)

                     Fit-8 ta' Lulju 2009, il-Konsorzju Loutraki SA – Club Hotel Loutraki SA (2) (“l-ilmentatur” jew “Casino Loutraki”) ressaq ilment quddiem il-Kummissjoni Ewropea (“il-Kummissjoni”) dwar leġiżlazzjoni Griega li tirrigwarda sistema ta' imposti fuq ammissjonijiet għall-każinojiet, fejn allega li din is-sistema tikkostitwixxi għajnuna mill-Istat għal ċerti operaturi tal-każinojiet. Bl-ittra elettronika tas-7 ta' Ottubru 2009, l-ilmentatur iddikjara li ma kienx qed joġġezzjona għall-iżvelar tal-identità tiegħu. Fl-14 ta' Ottubru 2009, is-servizzi tal-Kummissjoni ltaqgħu mar-rappreżentanti tal-ilmentatur. Permezz tal-ittra tas-26 ta' Ottubru 2009, l-ilmentatur ipprovda aktar elementi biex isostni l-ilment tiegħu.

                     (2)

                     Fil-21 ta' Ottubru 2009, il-Kummissjoni kkomunikat l-ilment lill-Greċja u stiednet lill-Greċja biex tiċċara l-kwistjonijiet li tqajmu fih. Fis-27 ta' Novembru 2009, il-Greċja wieġbet lill-Kummissjoni.

                     (3)

                     Fil-15 ta' Diċembru 2009, il-Kummissjoni bagħtet it-tweġiba tal-Greċja lill-ilmentatur. Fid-29 ta' Diċembru 2009, l-ilmentatur wieġeb bl-osservazzjonijiet dwar it-tweġiba tal-Greċja.

                     (4)

                     Fil-25 ta' Frar, fl-4 u fit-23 ta' Marzu u fit-13 ta' April 2010, il-Kummissjoni talbet aktar informazzjoni mill-Greċja, u l-Greċja wieġbet fl-10 ta' Marzu u fl-1 u fil-21 ta' April 2010.

                     (5)

                     Permezz tad-Deċiżjoni tas-6 ta' Lulju 2010 (“id-Deċiżjoni tal-Ftuħ”), il-Kummissjoni infurmat lill-Greċja li hija bdiet il-proċedura ta' investigazzjoni formali stabbilita fl-Artikolu 108(2) tat-Trattat dwar il-Funzjonament tal-Unjoni Ewropea (TFUE) fir-rigward tal-miżura implimentata mill-Greċja, speċifikament l-impożizzjoni ta' taxxa aktar baxxa fuq l-ammissjonijiet għal ċerti każinojiet (“il-miżura”). Id-Deċiżjoni tal-Ftuħ ġiet ippubblikata f'Il-Ġurnal Uffiċjali tal-Unjoni Ewropea (1), u stiednet lill-partijiet interessati biex jissottomettu l-kummenti tagħhom.

                     (6)

                     Fl-4 ta' Awwissu 2010, il-Kummissjoni rċeviet osservazzjonijiet dwar id-Deċiżjoni ta' Ftuħ minn żewġ benefiċjarji allegati tal-miżura: Casino Mont Parnès (3) u Casino Thessaloniki (4).

                     (7)

                     Permezz tal-ittra tas-6 ta' Ottubru 2010, il-Kummissjoni rċeviet il-kummenti tal-Greċja dwar id-Deċiżjoni tal-Ftuħ. Fit-12 ta' Ottubru 2010, l-awtoritajiet Griegi ssottomettew informazzjoni addizzjonali rigward il-miżura kkuntestata.

                     (8)

                     Permezz tal-ittri tat-8 u tal-25 ta' Ottubru 2010, l-ilmentatur issottometta l-kummenti tiegħu dwar id-Deċiżjoni ta' Ftuħ.

                     (9)

                     Permezz tal-ittra tad-29 ta' Ottubru 2010, il-Kummissjoni bagħtet l-osservazzjonijiet tal- Casino Mont Parnès u Casino Thessaloniki lill-awtoritajiet Griegi. Permezz tal-ittra tas-6 ta' Diċembru 2010, l-awtoritajiet Griegi ppreżentaw il-kummenti tagħhom dwar l-osservazzjonijiet tal-partijiet terzi.

                     (10)

                     Fl-24 ta' Mejju 2011, il-Kummissjoni adottat id-Deċiżjoni 2011/716/UE (5) (“id-Deċiżjoni Finali tal-2011”), li tikkonkludi li l-miżura kienet tikkostitwixxi għajnuna illegali inkompatibbli mill-Istat u li tordna l-irkupru tal-għajnuna.

                     (11)

                     Permezz ta' rikors ippreżentat fir-Reġistru tal-Qorti Ġenerali fit-3 ta' Awwissu 2011, ir-Repubblika Ellenika ressqet rikors għal annullament kontra d-Deċiżjoni Finali tal-2011 (il-Kawża T-425/11). Etaireia Abiniton Dimosiou AE (Każ T-419/11), Casino Thessaloniki (Kawża T-635/11), Casino Mont Parnès (Każ T-14/12) u Athens Resort Casino AE Symmetochon (Kawża T-36/12), azzjonista f'Casino Thessaloniki u f'Casino Mont Parnès, ukoll ressqu rikorsi għal annulament.

                     (12)

                     Permezz tas-sentenza tal-11 ta' Settembru 2014 fil-kawża T-425/11, il-Greċja vs il-Kummissjoni (6), (“is-sentenza tal-2014”), il-Qorti Ġenerali annullat id-Deċiżjoni Finali tal-2011, wara li kkonkludiet li l-Kummissjoni kienet naqset milli tipprova l-eżistenza ta' għajnuna mill-Istat skont it-tifsira tal-Artikolu 107(1)TFUE.

                     (13)

                     Fit-22 ta' Novembru 2014, il-Kummissjoni appellat is-sentenza tal-2014. Permezz tal-inġunzjoni tat-22 ta' Ottubru 2015 fil-kawża C-530/14 P, il-Kummissjoni vs il-Greċja (7), (“l-inġunzjoni tal-2015”), il-Qorti tal-Ġustizzja rrifjuata l-appell tal-Kummissjoni u kkonfermat is-sentenza tal-2014. B'riżultat ta' dan, il-Qorti Ġenerali ddikjarat ir-rikors għal annullament imressaq minn Etaireia Abmosiou AE, Casino Thessaloniki, Casino Mont Parnès u Athens Resort Casino AE Symmetochon kontra d-Deċiżjoni Finali tal-2011 mingħajr skop mingħajr il-bżonn li tingħata deċiżjoni dwaru.

                     (14)

                     Konsegwentement, il-Kummissjoni kellha teżamina mill-ġdid il-miżura u tadotta deċiżjoni finali ġdida dwarha.

                     (15)

                     Fl-14 ta' April 2017, Casino Loutraki ressaq ilment ġdid li jitlob lill-Kummissjoni biex tadotta deċiżjoni finali ġdida li tistabbilixxi li l-miżura tikser l-Artikolu 108(3) TFUE u hija inkompatibbli mas-suq intern, u li tordna l-irkupru tal-għajnuna.

                     (16)

                     Fis-17 ta' Novembru 2017, il-Kummissjoni kkomunikat l-ilment il-ġdid lill-Greċja u stiednet lill-Greċja biex tikkummenta. Bi tweġiba għal talba mill-Greċja għal traduzzjonijiet bil-Grieg, il-Kummissjoni bgħatet id-dokumenti mill-ġdid fil-lingwa Griega fl-20 ta' Diċembru 2017. Fis-26 ta' Jannar 2018, il-Greċja wieġbet lill-Kummissjoni.

               2.   IL-MIŻURA KKONĊERNATA

         2.1.   Il-miżura

                     (17)

                     Il-miżura li qed tiġi vvalutata hija s-sistema ta' imposti fuq l-ammissjonijiet għall-każinojiet fil-Greċja li kienu jeżistu sa Novembru 2012. Skont din is-sistema, ġiet imposta taxxa differenzjata fuq l-ammissjonijiet għall-każinojiet fil-Greċja bbażata fuq jekk każinò kienx pubbliku jew privat.

                     (18)

                     Mill-1995 'l hawn, il-każinojiet kollha fil-Greċja huma obbligati jiġbru tariffi tad-dħul ta' EUR 15 mingħand kull konsumatur. Huma mbagħad obbligati li jħallsu 80 % ta' dak l-ammont (EUR 12) lill-Istat Grieg bħala taxxa fuq l-ammissjonijiet. Huma intitolati li jżommu l-bqija tal-20 % tat-tariffa (EUR 3), li hija meqjusa li tikkostitwixxi rimunerazzjoni għall-ħruġ tal-biljett u l-kopertura tal-ispejjeż tagħhom.

                     (19)

                     Fil-prattika, kienet ġiet applikata eċċezzjoni fir-rigward tal-livell tat-tariffi tad-dħul mitluba mill-każinojiet, għall-każinojiet li kienu proprjetà tal-Istat (“każinojiet pubbliċi”) u għal Casino Thessaloniki li huwa ta' proprjetà privata. Dawk il-każinojiet huma meħtieġa jiġbru EUR 6 minn kull konsumatur ammess. Huma mbagħad obbligati li jħallsu 80 % ta' dak l-ammont (EUR 4,80) lill-Istat Grieg bħala taxxa fuq l-ammissjonijiet. Huma intitolati li jżommu l-bqija tal-20 % tat-tariffa (EUR 1,20), li hija meqjusa li tikkostitwixxi rimunerazzjoni għall-ħruġ tal-biljett u l-kopertura tal-ispejjeż tagħhom.

                     (20)

                     B'riżultat tal-miżura, il-każinojiet privati jittrasferixxu lill-Istat ammont ta' EUR 12 għal kull konsumatur, filwaqt li l-każinojiet pubbliċi u Casino Thessaloniki jittrasferixxu lill-Istat EUR 4,80 għal kull konsumatur ammess. Il-liġi tippermetti wkoll lill-każinojiet li jammettu konsumaturi mingħajr ħlas f'ċerti ċirkostanzi, f'liema każ xorta jkunu obbligati li jħallsu lill-Istat taxxa mad-dħul ta' EUR 12 jew EUR 4,80 għal kull konsumatur ammess, għalkemm huma ma jkunux ġabru t-tariffa ta' dħul.

               2.2.   Id-dispożizzjonijiet rilevanti tal-Liġi Griega

                     (21)

                     Qabel il-ftuħ tas-suq tal-każinojiet Grieg fl-1994, kienu biss tliet każinojiet li joperaw fil-Greċja, li humaCasino Mont Parnès, Casino Corfù, u Casino Rhodes. F'dak iż-żmien, dawk il-każinojiet kienu impriżi pubbliċi u kienu joperaw bħala klabbs tas-servizzi li huma proprjetà tal-Istat tal-Organizzazzjoni tat-Turiżmu Nazzjonali Griega (“EOT”) (8). Il-prezz tal-biljetti tad-dħul mitluba mill-każinojiet kien ġie stabbilit permezz ta' deċiżjoni tas-Segretarju Ġenerali tal-EOT (9) għal 1 500 (madwar EUR 4,50) jew 2 000 drakma (madwar EUR 6). Wara l-adozzjoni tal-euro fil-Greċja fl-2002, EUR 6 saru t-tariffa rregolata għall-ammissjoni għall-każinojiet pubbliċi.

                     (22)

                     Is-suq tal-każinojiet Grieg infetaħ fl-1994, minħabba l-adozzjoni tal-Liġi 2206/1994 (10), fejn sitt każinojiet privati ġodda ngħaqdu mat-tliet każinojiet li huma proprjetà tal-Istat. L-Artikolu 2(10) tal-Liġi 2206/1994 jistipula li l-prezz ta' dħul għall-każinojiet f'ċerti oqsma jiġi stabbilit permezz ta' Deċiżjoni Ministerjali, li tiddetermina wkoll il-persentaġġ tal-prezz li jirrappreżenta d-dħul tal-Istat Grieg. Bid-Deċiżjoni Ministerjali (11) tas-16 ta' Novembru 1995 (“id-Deċiżjoni Ministerjali tal-1995”), il-Ministru tal-Finanzi stabbilixxa li, mill-15 ta' Diċembru 1995 'il quddiem, l-operaturi kollha tal-każinojiet skont il-Liġi 2206/1994 (12) għandhom jitolbu tariffa tad-dħul ta' 5 000 drakma (13) (madwar EUR 15). Skont id-Deċiżjoni Ministerjali tal-1995, l-intrapriżi tal-każinojiet kienu suġġetti għal obbligu legali li jżommu 20 % tal-prezz, inkluża l-VAT adegwata, bħala kumpens għall-ħruġ tal-biljett u biex ikopru l-ispejjeż tagħhom, filwaqt li l-ammont li jifdal jitqies bħala ħlas pubbliku (14). Id-Deċiżjoni Ministerjali tal-1995 pprovdiet li l-każinojiet jistgħu jagħtu dħul bla ħlas f'każijiet speċifiċi (15). Anki f'dawk il-każijiet, 80 % tat-tariffa tad-dħul irregolata kellha tingħadda mill-każinojiet lill-Istat, minkejja l-fatt li f'dawn il-każijiet ma rċevietx tariffa tad-dħul (16). Skont id-Deċiżjoni Ministerjali tal-1995, il-pagamenti ta' tariffi pubbliċi twettqu minn kull każinò fuq bażi mensili (17). Id-Deċiżjoni Ministerjali pprovdiet ukoll skontijiet speċifikati għal biljetti validi għal 15 jew 30 jum (18). Mal-adozzjoni tal-Euro mill-Greċja fl-2002, il-prezz irregolat standard għad-dħul fil-każinojiet kien ta' EUR 15.

                     (23)

                     Għalkemm l-operazzjoni tal-każinojiet fil-Greċja hija rregolata, b'mod ġenerali, bil-Liġi 2206/1994 u bid-Deċiżjoni Ministerjali tal-1995, il-każinojiet li huma proprjetà pubblika ta' Mont Parnès, Korfù u Rodi kienu eżentati mill-applikazzjoni ta' din il-liġi u mid-deċiżjoni qabel ma ngħatatilhom liċenzja mill-Kumitat tal-Każinò. B'mod aktar speċifiku, il-Liġi 2160/1993 pprovdiet li dawk il-każinojiet jibqgħu joperaw bħala klabbs tas-servizzi tal-EOT, ibbażati fuq id-dispożizzjonijiet rilevanti tal-EOT - jiġifieri, il-Liġi 1624/1951 (19), id-Digriet 4109/1960 (20) u l-Liġi 2160/1993 (21). B'riżultat ta' dan, Casino Mont Parnès, Casino Corfu u Casino Rodi, komplew japplikaw tariffa tad-dħul ta' EUR 6.

                     (24)

                     B'kuntrast ma' dan, il-każinojiet privati ġodda kollha maħluqa mill-adozzjoni tal-Liġi 2206/1994 implimentaw id-Deċiżjoni Ministerjali tal-1995 u applikaw il-prezz ta' EUR 15 għall-biljetti ta' ammissjoni, bl-eċċezzjoni ta' Casino Thessaloniki. Minkejja li kienu inkorporati u liċenzjati fl-1995 skont il-Liġi 2206/1994, Casino Thessaloniki applika t-tariffa mnaqqsa ta' dħul ta' EUR 6 applikata mill-każinojiet li huma proprjetà tal-Istat sa Novembru 2012 billi qgħad fuq il-Liġi 2687/1953 (22), li pprovdiet li intrapriżi kostitwiti b' investiment barrani jgawdu minn trattament li huwa tal-anqas favorevoli daqs dak applikabbli għal intrapriżi simili oħra fil-pajjiż (23). Ir-rekwiżit li 80 % tal-valur nominali tal-biljetti ta' ammissjoni jingħata lill-Istat kien applikabbli għal Casino Thessaloniki minħabba l-ħruġ tal-liċenzja tiegħu fl-1995 (24).

                     (25)

                     Skont il-Greċja, id-dispożizzjonijiet speċjali applikabbli għall-każinojiet pubbliċi li kienu jeżistu qabel il-Liġi 2206/1994 għandhom jitqiesu eċċezzjonijiet għall-applikazzjoni tad-dispożizzjonijiet ġenerali ta' dik il-Liġi 2206/1994 u tad-Deċiżjoni Ministerjali tal-1995. Konsegwentement, id-Deċiżjoni Ministerjali tal-1995 ma kinitx meqjusa li tapplika għall-każinojiet pubbliċi sad-data li fiha ngħataw liċenzja skont il-Liġi 2206/1994, jew f'dak li jirrigwarda t-tariffa ta' dħul standard ta' EUR 15 jew f'dak li għandu x'jaqsam mar-rekwiżit ta' ħlas ta' 80 % ta' dik it-tariffa lill-Istat. Madankollu, minħabba li fil-każ tal-każinojiet pubbliċi t-tariffa tad-dħul baqgħet eċċezzjonalment fil-livell ta' EUR 6 fuq il-bażi tad-deċiżjonijiet tal-EOT li diġà kienu applikabbli, li tqiesu bħala dispożizzjonijiet derogatorji speċjali (lex specialis preeżistenti) li mhumiex affettwati mid-dispożizzjonijiet ġenerali tal-Liġi 2206/1994 u mid-Deċiżjoni Ministerjali tal-1995, il-każinojiet pubbliċi ħallsu biss 80 % ta' EUR 6. Id-deċiżjonijiet tal-EOT kienu meqjusa bħala mhux applikabbli biss meta l-każinojiet, wara l-privatizzazzjoni tagħhom, ma kinux għadhom kollha kemm huma proprjetà tal-Istat. Kien biss wara l-privatizzazzjoni tagħhom li dawk il-każinojiet bdew jiċċarġjaw il-prezz standard tal-biljett ta' Dħul ta' EUR 15 u kienu obbligati li jħallsu 80 % ta' EUR 15 bħala imposta lill-Istat.

                     (26)

                     Eċċezzjoni oħra għall-applikazzjoni tad-dispożizzjonijiet ġenerali tal-Liġi 2206/1994 u għad-Deċiżjoni Ministerjali tal-1995 kienet tapplika favur Casino Mont Parnès, wara l-privatizzazzjoni parzjali tiegħu, ibbażata fuq il-Liġi 3139/2003 li stipulat b'mod espliċitu li l-prezz tal-biljett ta' dħul għal Casino Mont Parnès jibqa' ta' EUR 6.

                     (27)

                     Fl-2000, l-EOT kien sostitwit fl-operat ta' Casino Mont Parnès u ta' Casino Corfu minn Ellinika Touristika Akinita AE (“ETA”), li huwa kompletament proprjetà tal-Istat Grieg. Minn tmiem is-sena 2000 u sal-liċenzjar ta' dawk il-każinojiet skont il-Liġi 2206/1994 fl-2003, l-ETA bdiet (25), b'mod volontarju fil-bidu u aktar tard skont l-Artikolu 24 tal-Liġi 2919/2001, tadatta gradwalment għall-obbligi stabbiliti għall-każinojiet fil-Liġi 2206/1994, sabiex tħejji kemm lil dawk li qabel kienu klabbs tal-każinojiet li qabel kienu proprjetà tal-Istat, isiru każinojiet liċenzjati kompletament u jiġu privatizzati. Matul dan il-perjodu ta' tranżizzjoni, l-ETA bagħtet lill-Istat 80 % tal-prezz ta' EUR 6 mill-biljetti ta' dħul miġbura minn Casino Mont Parnès u minn Casino Corfu. Skont l-informazzjoni pprovduta lill-Kummissjoni, l-ebda deċiżjoni ministerjali ġdida ma nħarġet u Casino Corfu kompla jimponi ħlas għad-dħul ta' EUR 6 sakemm ġie pprivatizzat f'Awwissu 2010 (26), meta beda japplika tariffa ta' dħul ta' EUR 15.

                     (28)

                     Fil-każ ta' Casino Rhodes, il-liċenzja skont il-Liġi 2206/1994 inħarġet fl-1996 (27). Madankollu, il-każinò kompla japplika l-prezz ta' dħul imnaqqas sal-1999 u qaleb għal EUR 15 biss wara l-privatizzazzjoni tiegħu li saret f'April 1999.

                     (29)

                     F'Novembru 2012, il-Greċja introduċiet leġiżlazzjoni ġdida (28) li tistabbilixxi tariffa ta' dħul ugwali għall-każinojiet kollha, pubbliċi jew privati, li tammonta għal EUR 6, soġġetta għall-obbligu tal-każinojiet kollha li jżommu 20 % (EUR 1,20) tal-prezz ta' dħul bħala tariffi għall-ħruġ tal-biljett u li jkopru l-ispejjeż u jgħaddu lill-Istat kull xahar, il-bqija 80 % (EUR 4,80) jikkostitwixxu tariffi pubbliċi. Il-Greċja kkonfermat li bħalissa din il-leġiżlazzjoni għadha fis-seħħ.

               3.   RAĠUNIJIET GĦAL BIDU TAL-PROĊEDURA

                     (30)

                     Il-Kummissjoni bdiet il-proċedura ta' investigazzjoni formali stabbilita fl-Artikolu 108(2) TFUE li tesprimi dubji dwar it-trattament fiskali diskriminatorju favur diversi każinojiet identifikati speċifikament fil-Greċja, li jibbenefikaw minn tassazzjoni aktar vantaġġuża minn dik li għaliha huma soġġetti l-bqija tal-każinojiet.

                     (31)

                     Il-Kummissjoni kkunsidrat li l-miżura kkontestata ma kinitx konformi mar-regoli legali ġenerali li jistabbilixxu l-livell normali ta' imposti fuq dħul fil-każinojiet, u b'hekk tejbet il-pożizzjoni kompetittiva tal-benefiċjarji.

                     (32)

                     Il-miżura kkontestata dehret li kienet tikkostitwixxi telf ta' dħul pubbliku lill-Istat Grieg, u tat vantaġġ lill-każinojiet bi prezz orħos. Bi tweġiba għall-argument tal-awtoritajiet Griegi li l-benefiċjarju dirett ta' prezz orħos ta' dħul huwa l-klijent, il-Kummissjoni osservat li s-sussidji għall-konsumaturi jistgħu jikkostitwixxu għajnuna mill-Istat lill-intrapriżi meta s-sussidju jkun kondizzjonali fuq l-użu ta' oġġett jew servizz partikolari minn impriża partikolari (29).

                     (33)

                     Il-Kummissjoni osservat ukoll li l-livell ta' tassazzjoni ma kienx jidher li ġie stabbilit skont iċ-ċirkostanzi ta' kull każinò individwali (30), u hija kkonkludiet provviżorjament li l-miżura kienet selettiva (31).

                     (34)

                     Il-Kummissjoni sabet li l-miżura kkuntestata kienet twassal għal distorsjoni tal-kompetizzjoni bejn il-każinojiet fil-Greċja, kif ukoll fis-suq tal-akkwiżizzjoni tan-negozju Ewropew. Il-Kummissjoni nnotat li hija tirrispetta bis-sħiħ id-dritt tal-Istati Membri li jirregolaw il-logħob tal-azzard fit-territorju tagħhom soġġetti għal-liġi tal-Unjoni, iżda ma setgħetx taċċetta li dawn l-argumenti jċaħħdu l-miżura inkwistjoni minn kwalunkwe effett ta' distorsjoni tal-kompetizzjoni jew fuq il-kummerċ bejn l-Istati Membri. L-operaturi fis-settur kienu ta' spiss gruppi ta' lukandi internazzjonali, li d-deċiżjoni tagħhom li jinvestu tista' tiġi affettwata mill-miżura, u l-każinojiet jistgħu jaġixxu bħala attrazzjoni għat-turisti biex iżuru l-Greċja. Il-Kummissjoni għalhekk ikkonkludiet li l-miżura setgħet tfixkel il-kompetizzjoni u taffettwa l-kummerċ bejn l-Istati Membri (32).

                     (35)

                     Il-Kummissjoni waslet għall-konklużjoni preliminari li l-miżura kienet tikkostitwixxi għajnuna illegali, peress li kienet ġiet implimentata mill-awtoritajiet Griegi mingħajr l-approvazzjoni minn qabel tal-Kummissjoni, u li għalhekk kienet soġġetta għall-applikazzjoni tal-Artikolu 15 tar-Regolament Proċedurali li kienet applikabbli dakinhar (ir-Regolament tal-Kunsill (KE) Nru 659/1999 (33)) fir-rigward tal-irkupru (34).

                     (36)

                     Il-Kummissjoni ma identifikatx raġunijiet biex tikkunsidra l-miżura kkuntestata kompatibbli mas-suq intern minħabba li kienet meqjusa li tirrappreżenta għajnuna operatorja mhux dovuta lill-każinojiet benefiċjarji (35).

                     (37)

                     Il-Kummissjoni fl-aħħar osservat li jekk id-dubji tagħha li l-miżura tinkludi għajnuna mill-Istat inkompatibbli kienu kkonfermati, allura skont l-Artikolu 14(1) tar-Regolament Proċedurali hija tkun obbligata tordna l-irkupru tagħha mill-Greċja mingħand il-benefiċjarji, sakemm dan ma jmurx kontra prinċipju ġenerali tal-liġi (36).

               4.   KUMMENTI MILL-GREĊJA U MINN PARTIJIET TERZI INTERESSATI

                     (38)

                     Matul il-proċedura ta' investigazzjoni formali, il-Kummissjoni rċeviet kummenti mill-Greċja, minn Casino Mont Parnès, minn Casino Thessaloniki u minn Casino Loutraki.

               4.1.   Kummenti mill-Greċja u mingħand il- Casinos Mont Parnès u Thessaloniki

                     (39)

                     Peress li l-kummenti ppreżentati mir-rappreżentant tal-każinojiet benefiċjarji ta' Mont Parnès u Tessaloniki huma essenzjalment l-istess bħall-kummenti mressqa mill-awtoritajiet Griegi, is-sommarju tagħhom huwa ppreżentat flimkien f'din it-Taqsima.

                     (40)

                     Kemm il-Greċja kif ukoll il-każinojiet Mont Parnès u Tessaloniki jikkontestaw l-eżistenza ta' għajnuna mill-Istat, għar-raġuni li l-Istat ma jitlef ebda dħul jew li, anki jekk jagħmel dan, il-każinojiet ma jiksbu l-ebda vantaġġ.

                     (41)

                     L-awtoritajiet Griegi jargumentaw li d-differenzazzjoni fil-prezz hija biss kwistjoni ta' regolamentazzjoni tal-prezzijiet biss, peress li t-taxxa miġbura hija fi proporzjon uniformi mal-prezz rispettiv tal-biljetti ta' dħul maħruġa.

                     (42)

                     Skont l-awtoritajiet Griegi, l-objettiv segwit fl-iffissar ta' prezz ta' dħul u fil-ħtieġa li jsir ħlas lill-Istat mhuwiex biex jiġbor dħul għall-Istat iżda biex jiskoraġġixxi lil persuni b'introjtu baxx mil-logħob tal-azzard. Il-fatt li l-prassi tal-biljetti ta' ammissjoni tipproduċi wkoll dħul pubbliku ma jibdilx in-natura tagħha bħala miżura ta' kontroll. Għalhekk, l-impożizzjoni ta' prezz tal-biljetti ta' ammissjoni għal klijenti tal-każinojiet li jidħlu fiż-żona tal-logħob tal-każinojiet hija meqjusa mill-awtoritajiet Griegi li tikkostitwixxi miżura ta' kontroll amministrattiv oneruża, li madankollu ma għandhiex natura ta' taxxa u ma tistax titqies bħala piż fiskali skont is-Sentenza Nru 4027/1998 tal-Kunsill tal-Istat (il-qorti amministrattiva suprema tal-Greċja).

                     (43)

                     Fir-rigward tad-differenzi bejn il-prezzijiet tal-każinojiet differenti, il-Greċja ssostni li ċ-ċirkustanzi ekonomiċi u soċjali tal-każinojiet varji huma differenti u mhumiex paragunabbli. L-awtoritajiet Griegi jsostnu li d-distinzjoni bejn it-tariffi hija ġustifikata minħabba raġunijiet ta' politika pubblika, inkluża dik li l-“kundizzjonijiet li japplikaw għal kull każinò, jiġġustifikaw u huma f'konformità sħiħa mal-prattika tal-istabbiliment ta' prezz tal-biljett differenti għall-każinojiet li jinsabu qrib ċentri urbani kbar […] u għall-każinojiet fil-kampanja […], li prinċipalment jgħixu f'popolazzjonijiet rurali li - fil-maġġoranza tagħhom - għandhom dħul u livelli ta' edukazzjoni aktar baxxi u aktar jeħtieġu li jiġu skoraġġiti milli jilagħbu logħob tal-azzard mill-abitanti taż-żoni urbani”.

                     (44)

                     Dwar l-osservazzjoni tal-ilmentatur (Casino Loutraki) li l-prezz ta' dħul għall-każinò ta' Korfù nbidel minn EUR 6 għal EUR 15 meta ġie pprivatizzat fl-2010, l-awtoritajiet Griegi wieġbu li l-lokazzjoni ġeografika remota tal-gżira ta' Korfù ma kinitx kompetittiva meta mqabbla mal-każinojiet Griegi l-oħra kollha (għalhekk ma toħloqx distorsjoni fil-kompetizzjoni). L-awtoritajiet Griegi jsostnu wkoll li huwa imperattiv li l-prezz ta' dħul isir dissważiv sabiex jiġu protetti l-abitanti ta' Korfù, peress li l-bidla fil-kundizzjonijiet operatorji tal-każinò wara l-privatizzazzjoni inevitabbilment se twassal għal żieda drammatika fil-ħinijiet ta' ħidma tiegħu, il-livell ġenerali ta' attività tiegħu u l-attraenza tiegħu.

                     (45)

                     L-awtoritajiet Griegi u l-każinojiet ta' Mont Parnès u ta' Tessaloniki jargumentaw li, anke jekk kien hemm vantaġġ għal każinojiet bi prezz orħos (għax jattiraw aktar klijenti), imbagħad bl-istess mod ma kien hemm l-ebda telf ta' riżorsi tal-Istat. Barra minn hekk, ma hemmx ċertezza li bi prezz ogħla għall-biljett ta' dħul dawn il-benefiċjarji allegati kienu jiġġeneraw aktar dħul għall-Istat, u għalhekk it-telf allegat tad-dħul huwa ipotetiku. L-awtoritajiet Griegi u l-każinojiet ta' Mont Parnès u ta' Tessaloniki jfakkru wkoll li huwa l-klijent jibbenefika mill-prezz orħos ta' biljetti ta' ammissjoni, u li l-proporzjon tal-prezz miżmum mill-każinò huwa ammont ogħla fil-każinojiet bi dħul ta' EUR 15, li għalhekk huwa ta' benefiċċju għalihom.

                     (46)

                     L-awtoritajiet Griegi u l-każinojiet ta' Mont Parnès u ta' Tessaloniki wkoll isostnu li ma hemm l-ebda effett fuq il-kompetizzjoni u l-kummerċ fuq il-bażi li kull każinò jservi suq lokali. Huma jikkontestaw il-possibbiltà ta' kompetizzjoni ma' forom oħra ta' logħob tal-azzard imsemmija fid-Deċiżjoni ta' Ftuħ, u jinnotaw li l-logħob tal-azzard fuq l-Internet bħalissa huwa illegali fil-Greċja.

                     (47)

                     L-awtoritajiet Griegi u l-każinojiet ta' Mont Parnès u ta' Tessaloniki jargumentaw li anke jekk wieħed iqis li l-prezz imnaqqas tad-dħul ta' EUR 6 seta' influwenza jew jista' jinfluwenza d-deċiżjoni ta' kumpanija barranija li tinvesti f'każinò fil-Greċja, il-kumpanija barranija dejjem setgħet tuża l-Liġi 2687/1953, kif għamlet il-kumpanija Hyatt Regency Hotels and Tourism (Thessaloniki) S.A. fil-każ tal-każinò ta' Tessaloniki.

                     (48)

                     Fir-rigward tal-allegazzjonijiet tal-ilmentatur li l-benefiċjarji jistgħu jagħtu d-dħul b'xejn, filwaqt li l-kontribuzzjoni ta' 80 % xorta trid titħallas u li għalhekk turi b'mod ċar ħafna l-karattru tal-għajnuna tal-miżura, l-awtoritajiet Griegi jsostnu li l-prattika hija “eċċezzjonali”, peress li l-każinojiet allegatament jagħmlu użu minn din l-eċċezzjoni biex joffru dħul mingħajr ħlas (bħala korteżija) prinċipalment għal VIPs jew klijenti famużi u peress li din il-prattika tmur kontra l-liġi tat-taxxa (il-Liġi 2238/1994), billi n-nefqa mill-ħlas ta' 80 % tal-prezz tal-biljett lill-Istat mir-riżorsi proprji mhijiex rikonoxxuta bħala nefqa produttiva u ma tistax tiġi mnaqqsa mid-dħul tal-kumpanija (li jesponi lill-kumpanija li tapplika din il-prattika għal piżijiet fiskali sostanzjali).

                     (49)

                     L-awtoritajiet Griegi u l-każinojiet ta' Mont Parnès u ta' Tessaloniki jiġbdu l-attenzjoni tal-Kummissjoni għal differenzi oħra bejn il-każinojiet f'termini ta' diversi miżuri fiskali/regolatorji. Għalhekk, dawn id-differenzi li allegatament jiffavorixxu lil Casino Loutraki (“l-ilmentatur”) jikkontrobilanċaw il-vantaġġi li jgawdu l-benefiċjarji minħabba l-prezz orħos ta' dħul. Il-miżura ewlenija invokata hija li kull każinò jħallas proporzjon tal-qligħ gross annwali lill-Istat iżda skont il-liġi l-proporzjon huwa inqas għal Casino Loutraki milli għal oħrajn. Madankollu, fuq dan il-punt, il-Kummissjoni tinnota l-ewwel nett li dawn il-miżuri l-oħra invokati mill-awtoritajiet Griegi u mill-każinojiet ta' Mont Parnès u ta' Tessaloniki, fil-każ tal-eżistenza tagħhom, jistgħu jikkostitwixxu miżura ta' għajnuna separata favur Casino Loutraki, jekk il-kundizzjonijiet kollha pprovduti mil-liġi applikabbli tal-Unjoni dwar l-għajnuna mill-Istat jiġu ssodisfati. Fi kwalunkwe każ dawn il-miżuri huma distinti mill-miżuri li qed ikunu vvalutati u għalhekk mhumiex koperti mid-Deċiżjoni preżenti.

                     (50)

                     L-awtoritajiet Griegi u l-każinojiet ta' Mont Parnès u ta' Tessaloniki ma ressqu l-ebda osservazzjoni dwar il-kompatibbiltà u l-legalità tal-għajnuna.

                     (51)

                     B'reazzjoni għas-sottomissjoni l-ġdida tal-ilmentatur tal-14 ta' April 2017 u, b'mod partikolari, l-allegazzjoni li l-attraenza ogħla tal-każinojiet benefiċjarji, b'riżultat tat-tariffi għad-dħul aktar baxxi u l-prattika estensiva tal-għoti ta' biljetti b'xejn, wasslet għal devjazzjoni tad-domanda u żieda fl-introjtu totali u għalhekk tat vantaġġ (ara l-premessa (56) hawn taħt), l-awtoritajiet Griegi jsostnu li la t-tariffi ta' dħul baxxi u lanqas l-għoti ta' biljetti b'xejn ma huma korrelati maż-żieda fl-introjtu totali tal-każinojiet ikkonċernati.

               4.2.   Kummenti minn Casino Loutraki

                     (52)

                     Casino Loutraki jargumenta li l-miżuri pprovduti minn dispożizzjonijiet legali nazzjonali jikkostitwixxu diskriminazzjoni fiskali favur ċerti każinojiet, minħabba li r-rekwiżit li jingħata 80 % tal-imposta lill-Istat fuq l-ammissjoni fil-każinojiet japplika għal bażi ta' taxxa differenti - iż-żewġ prezzijiet ta' dħul differenti stabbiliti mill-Istat. Il-prezz ta' dħul għall-każinojiet benefiċjarji huwa ferm inqas mill-prezz fil-każinojiet l-oħra (EUR 6 minflok EUR 15), li jirrappreżenta telf ta' dħul għall-Istat, u għaldaqstant, minħabba d-distorsjoni tal-kompetizzjoni li dan jikkawża, huwa jammonta għal għajnuna mill-Istat.

                     (53)

                     Casino Loutraki jargumenta wkoll li l-miżura mhix ġustifikata oġġettivament, minħabba li l-impożizzjoni ta' prezz orħos tal-ammissjoni għall-każinojiet benefiċjarji fil-fatt tmur kontra l-objettiv soċjali u l-ġustifikazzjoni u l-karatteristiċi tal-istabbiliment ta' prezz għall-biljetti ta' dħul għall-każinojiet kif deskritt mis-Sentenza Nru 4027/1998 tal-Kunsill Grieg tal-Istat. Casino Loutraki jsostni li ma jistax ikun argumentat b'mod raġonevoli li l-kontroll amministrattiv u l-protezzjoni soċjali setgħu jinkisbu permezz ta' prezzijiet differenti tal-biljetti ta' ammissjoni – f'Casino Mont Parnès, madwar 20 km biss miċ-ċentru tal-belt ta' Ateni, b'biljett ta' EUR 6 filwaqt li Casino Loutraki, madwar 85 km 'l bogħod miċ-ċentru tal-belt ta' Ateni, b'biljett ta' EUR 15, jew rispettivament, f'Casino Thessaloniki, madwar 8 km biss miċ-ċentru tal-belt ta' Tessaloniki (ukoll EUR 6), meta mqabbel ma' Casino Chalcidice, madwar 120 km 'l bogħod miċ-ċentru tal-belt ta' Tessaloniki (EUR 15).

                     (54)

                     Casino Loutraki josserva li, għalkemm il-Greċja qabel kienet argumentat li l-prezz imnaqqas tal-ammissjoni ta' EUR 6 huwa ġġustifikat minħabba ċirkostanzi speċjali applikabbli għal kull każinò benefiċjarju (li jiddetermina ċerti speċifiċitajiet ekonomiċi, soċjali, demografiċi u oħrajn), madankollu, f'Awwissu 2010, Casino Korfù għadda għal EUR 15 mal-privatizzazzjoni tiegħu, mingħajr ebda spjegazzjoni dwar ir-raġuni għaliex iċ-ċirkostanzi speċjali msemmija hawn fuq ma għadhomx japplikaw.

                     (55)

                     F'dak li għandu x'jaqsam mal-miżuri separati invokati mill-Greċja u minn Mont Parnès, li allegatament kienu jiffavorixxu lil Casino Loutraki (prinċipalment li Casino Loutraki jħallas proporzjon inqas tal-profitti gross annwali lill-Istat meta mqabbel ma' każinojiet oħra), Casino Loutraki jafferma li, fil-prattika, huwa ħallas l-istess ammont bħall-kompetituri tiegħu skont ftehim separat mal-awtoritajiet.

                     (56)

                     Fis-sottomissjoni l-ġdida tagħha tal-14 ta' April 2017, wara l-annullament tad-Deċiżjoni Finali tal-2011 mill-Qorti Ġenerali, Casino Loutraki jenfasizza li l-vantaġġ mogħti mill-miżura inkwistjoni jikkonsisti fl-attrazzjoni ogħla tal-każinojiet benefiċjarji, kif ukoll l-inflazzjoni li rriżultat mill-introjtu totali tal-benefiċjarji. Skont Casino Loutraki, il-Kummissjoni għandha tistabbilixxi tali vantaġġ u tadotta deċiżjoni finali ġdida li tikkonkludi li l-miżura kkonċernata tat tali vantaġġ lill-benefiċjarji, filwaqt li tqis l-informazzjoni kollha ppreżentata mill-awtoritajiet Griegi matul il-proċedura qabel id-Deċiżjoni Finali tal-2011.

                     (57)

                     Barra minn hekk, Casino Loutraki jsostni li l-prattika estensiva tal-każinojiet benefiċjarji li jagħtu biljetti b'xejn hija t-tielet element indipendenti tal-vantaġġ mogħti. Fir-rigward ta' dak l-element, Casino Loutraki jitlob lill-Kummissjoni biex tipprovdi l-informazzjoni u l-evidenza kollha meħtieġa sabiex tistabbilixxi li l-prattika tal-għoti ta' biljetti b'xejn kienet komuni u estensiva u marret lil hinn mill-objettivi ta' eċċezzjoni previsti fid-Deċiżjoni Ministerjali tal-1995.

                     (58)

                     Casino Loutraki jsostni li l-miżura tissodisfa wkoll il-kriterji l-oħra ta' għajnuna mill-Istat u li, għalhekk, il-Kummissjoni għandha tadotta deċiżjoni finali ġdida li tikkonkludi li l-miżura ġiet implimentata illegalment bi ksur tal-Artikolu 108(3) TFUE u tordna l-irkupru tal-vantaġġ.

               5.   VALUTAZZJONI TAL-MIŻURA

                     (59)

                     Skont l-Artikolu 107(1) TFUE, kull għajnuna, ta' kwalunkwe forma, mogħtija minn Stat Membru jew permezz ta' riżorsi tal-Istat, li twassal għal distorsjoni jew theddida ta' distorsjoni għall-kompetizzjoni billi tiffavorixxi ċerti impriżi jew ċerti produtturi għandha, sa fejn tolqot il-kummerċ bejn l-Istati Membri, tkun inkompatibbli mas-suq intern. Sabiex miżura tiġi kkategorizzata bħala għajnuna skont it-tifsira ta' din id-dispożizzjoni, għandhom jiġu ssodisfati l-kundizzjonijiet kollha stabbiliti f'dik id-dispożizzjoni. L-ewwel, irid ikun hemm intervent mill-Istat jew permezz ta' riżorsi tal-Istat. It-tieni, l-intervent għandu jkollu effett fuq il-kummerċ bejn l-Istati Membri. It-tielet, irid jagħti vantaġġ selettiv lir-riċevitur. Ir-raba', għandu jfixkel jew jhedded li jfixkel il-kompetizzjoni (37).

                     (60)

                     Fir-rigward tat-tielet kundizzjoni sabiex ikun konkluż li kien hemm għajnuna, issir distinzjoni bejn il-kundizzjonijiet tal-vantaġġ u s-selettività sabiex jiġi żgurat li mhux il-miżuri kollha tal-Istat li jagħtu vantaġġ (jiġifieri li jtejbu l-pożizzjoni finanzjarja netta tal-impriża) jikkostitwixxu għajnuna mill-Istat, iżda huma biss dawk li jagħtu dan il-vantaġġ b'mod selettiv lil ċerti impriżi jew ċerti kategoriji ta' impriżi jew lil ċerti setturi ekonomiċi (38).

                     (61)

                     Vantaġġ huwa kwalunkwe benefiċċju ekonomiku li impriża ma setgħetx tikseb f'kndizzjonijiet normali tas-suq, jiġifieri fin-nuqqas ta' intervent mill-Istat (39). L-effett tal-miżura fuq l-impriża biss huwa rilevanti, u mhux il-kawża jew l-objettiv tal-intervent tal-Istat (40). Kull meta s-sitwazzjoni finanzjarja ta' impriża tittejjeb bħala riżultat ta' intervent mill-Istat fuq termini li jkunu differenti mill-kundizzjonijiet tas-suq normali, ikun hemm vantaġġ. Biex jiġi vvalutat dan, is-sitwazzjoni finanzjarja tal-impriża wara l-miżura għandha tiġi mqabbla mas-sitwazzjoni finanzjarja kieku l-miżura ma tkunx ittieħdet (40). Minħabba li l-effett tal-miżura fuq l-impriża biss huwa importanti, huwa irrilevanti jekk il-vantaġġ huwiex obbligatorju għall-impriża jiġifieri ma setgħetx tevitah jew tiċħdu (41).

                     (62)

                     Il-forma preċiża tal-miżura hija irrelevanti wkoll biex jiġi stabbilit jekk din tagħtix vantaġġ lill-impriża (42). L-għoti ta' vantaġġi ekonomiċi pożittivi mhux biss huwa rilevanti għall-kunċett ta' għajnuna mill-Istat, iżda anki t-titfija tal-piżijiet ekonomiċi tista' tikkostitwixxi vantaġġ. Din tal-aħħar hija kategorija wiesgħa li tinkludi kull mitigazzjoni tal-imposti normalment inklużi fil-baġit ta' impriża (43). Dan ikopri s-sitwazzjonijiet kollha li fihom l-operaturi ekonomiċi jinħelsu mill-kostijiet inerenti tal-attivitajiet ekonomiċi tagħhom (44).

                     (63)

                     Fis-sentenza tal-2014, il-Qorti Ġenerali ddeċidiet li t-taxxa differenzjata imposta fuq l-ammissjoni għall-każinojiet pubbliċi u għall-każinojiet privati fil-Greċja ma kinitx tikkostitwixxi tnaqqis fit-taxxa għall-benefiċċju tal-każinojiet pubbliċi li qed jagħtu lok għal vantaġġ għall-finijiet tal-Artikolu 107(1) TFUE. Skont il-Qorti Ġenerali, “mill-miżura inkwistjoni jirriżulta li l-ammonti mħallsa lill-Istat mill-każinojiet bħala taxxa ta' din tal-aħħar fuq il-biljetti ta' ammissjoni huma biss il-prorata ta' dak li kull każinò jirċievi bħala taxxi fuq l-ammissjoni. B'hekk, […] il-miżura ineżami ma tikkorrispondix għal tnaqqis tal-bażi tat-taxxa, peress li s-somom li għandhom jitħallsu għal kull każinò huma ekwivalenti għal prorata ta' 80 % tat-taxxi kollha fuq l-ammissjoni li huwa effettivament ġabar. […] [S]a fejn il-piż ta' 80 % mħallas lill-Istat mill-każinojiet kollha huwa kkalkolat prorata minn dak li huma effettivament irċevew bħala taxxi fuq l-ammissjoni fuq il-biljetti mibjugħa. (45), il-fatt li, bl-effett tal-miżura eżaminata, l-każinojiet li għalihom tapplika taxxa fuq l-ammissjoni ta' EUR 6 jħallsu lill-Istat somom iżgħar minn dak imħallas lil dan tal-aħħar mill-każinojiet li għalihom tapplika taxxa fuq l-ammissjoni ta' EUR 15 ma huwiex suffiċjenti sabiex tiġi stabbilita l-eżistenza ta' vantaġġ fir-rigward tal-każinojiet li jaqgħu taħt l-ewwel kategorija.” (46).

                     (64)

                     Fl-inġunzjoni tal-2015, il-Qorti tal-Ġustizzja kkonfermat dan ir-raġunament li jgħid li “il-Qorti Ġenerali kienet iġġustifikata li toqgħod fuq il-fatt li d-differenza bejn iż-żewġ ammonti assoluti li kellhom jitħallsu lura lill-Istat Grieg tikkorrispondi għall-istess perċentwal tal-ammonti differenti riċevuti miż-żewġ kategoriji ta' każinojiet” (47).

                     (65)

                     Fid-dawl ta' dak li ntqal hawn fuq, il-Kummissjoni tikkonkludi li l-miżura inkwistjoni ma tagħtix vantaġġ għall-finijiet tal-Artikolu 107(1)TFUE.

                     (66)

                     Fir-rigward tal-prattika tal-għoti ta' biljetti b'xejn, fis-sentenza tal-2014 il-Qorti Ġenerali sostniet li “il-każinojiet li għalihom tapplika taxxa fuq l-ammissjoni ta' EUR 6 huma vvantaġġati, sa fejn, fuq taxxa fuq l-ammissjoni identika riċevuta (ugwali għal żero), huma jħallsu lill-Istat taxxa iktar baxxa minn dak imħallas mill-każinojiet li għalihom tapplika taxxa fuq l-ammissjoni ta' EUR 15.” (48). Madankollu, hija sostniet ukoll li peress li s-sistema ta' tariffi ta' dħul għall-każinojiet fil-Greċja ma tagħtix vantaġġ lill-każinojiet li jitolbu ħlas għad-dħul ta' EUR 6, is-sistema ta' biljetti b'xejn ma tistax titqies li ssaħħaħ il-vantaġġ mogħti minn din is-sistema (49). Imbagħad hija ddikjarat li “peress li s-sistema tat-taxxi fuq l-ammissjoni għall-każinojiet ma tagħtix vantaġġ fis-sens tal-Artikolu 107(1) TFUE f'dak li jirrigwarda l-biljetti ta' ammissjoni mibjugħa u li l-Istat Membru kkonċernat jista' jippermetti l-ħruġ ta' biljetti mingħajr ħlas għal raġunijiet preċiżi u ġustifikati, bħal promozzjonijiet u l-obbligi soċjali, huwa raġonevoli għal dan l-Istat Membru li jpoġġi bħala kundizzjoni supplimentari li t-taxxi li kienu altrimenti jkunu tħallsu, fil-fatt jitħallsu fil-każ fejn jinħarġu biljetti mingħajr ħlas.” (50). Konsegwentement, il-Qorti Ġenerali eskludiet l-eżistenza ta' vantaġġ separat u speċifiku li jirriżulta mill-prattika tal-għoti ta' biljetti b'xejn (51).

                     (67)

                     Fis-sentenza tal-2015, il-Qorti tal-Ġustizzja kkonfermat li, peress li “il-Qorti Ġenerali sostniet b'mod korrett li l-unika differenza bejn is-somom imħallsa lill-Istat għal kull biljett ta' dħul ma tagħti l-ebda vantaġġ lill-każinojiet li għalihom tapplika tariffa tad-dħul ta' EUR 6”, il-prattika tal-għoti ta' biljetti b'xejn ma tistax issaħħaħ dan il-vantaġġ (52).

                     (68)

                     Fid-dawl ta' dak li ntqal hawn fuq, il-Kummissjoni tikkonkludi li l-prattika tal-għoti ta' biljetti b'xejn ma tagħtix vantaġġ għall-finijiet tal-Artikolu 107(1) TFUE.

                     (69)

                     Fl-aħħar nett, l-ilmentatur isostni li s-sistema ta' tariffu ta' dħul għall-każinojiet fil-Greċja twassal għall-attrattività ogħla għall-każinojiet pubbliċi bħala riżultat tat-tariffa ta' dħul aktar baxxa u introjtu totali ogħla (jiġifieri l-ġenerazzjoni ta' sorsi oħra ta' introjtu, bħall-logħob tal-azzard, l-akkomodazzjoni, is-servizzi ta' bars u ristoranti) li jirriżultaw mill-klijenti addizzjonali miġbuda permezz tat-tariffa ta' dħul aktar baxxa. L-istess bħall-biljetti b'xejn, peress li s-sistema tat-tariffi ta' dħul għall-każinojiet fil-Greċja fiha nfisha ma tagħtix vantaġġ lill-każinojiet pubbliċi, kwalunkwe żieda fl-attratività jew dħul addizzjonali minn klijenti addizzjonali miġbuda mit-tariffa ta' dħul aktar baxxa ma jistax jingħad li qed jagħti lok għal vantaġġ. Fi kwalunkwe każ, anki jekk jista' jintwera li jeżisti tali vantaġġ, huma biss vantaġġi mogħtija direttament jew indirettament permezz ta' riżorsi tal-Istat li jistgħu jikkostitwixxu għajnuna skont it-tifsira tal-Artikolu 107(1) TFUE (53). Skont il-Qorti tal-Ġustizzja, effett negattiv indirett fuq id-dħul tal-Istat li jirriżulta minn miżuri regolatorji ma jikkostitwixxix trasferiment ta' riżorsi tal-Istat fejn huwa karatteristika inerenti tal-miżura (54). Pereżempju, ir-regolamentazzjoni nazzjonali li tistabbilixxi prezz minimu għal ċerti prodotti ma tinvolvix it-trasferiment ta' riżorsi tal-Istat (55). Filwaqt li t-telf ta' riżorsi tal-Istat huwa involut fit-taxxa differenzjata mogħtija lill-Istat Grieg minn każinojiet pubbliċi u privati, in-nuqqas ta' riżorsi tal-Istat huwa involut biss meta l-każinojiet pubbliċi setgħu jħallsu tariffa ta' dħul aktar baxxa minn dik tal-każinojiet privati. Konsegwentement, il-Kummissjoni tikkonkludi li l-vantaġġ iddikjarat mill-ilmentatur, anki jekk intwera li jeżisti, ma ngħatax mir-riżorsi tal-Istat skont it-tifsira tal-Artikolu 107(1) TFUE.

                     (70)

                     Minħabba li miżura teħtieġ li tissodisfa l-erba' kundizzjonijiet kumulattivi kollha stabbiliti fl-Artikolu 107(1) TFUE biex tikkostitwixxi għajnuna mill-Istat, ma hemmx bżonn li jiġi eżaminat jekk il-kundizzjonijiet l-oħra humiex issodisfati fil-każ preżenti.

               6.   KONKLUŻJONI

                     (71)

                     Fid-dawl ta' dak li ntqal qabel, il-Kummissjoni tikkonkludi li s-sistema tal-imposti fuq l-ammissjoni għall-każinojiet fil-Greċja li kienu jeżistu sa Novembru 2012 ma tikkostitwixxix għajnuna skont it-tifsira tal-Artikolu 107(1) TFUE,

               ADOTTAT DIN ID-DEĊIŻJONI:

            Artikolu 1
            Is-sistema ta' imposti fuq l-ammissjoni għall-każinojiet fil-Greċja li kienet teżisti sa Novembru 2012 ma tikkostitwixxix għajnuna skont it-tifsira tal-Artikolu 107(1) tat-Trattat dwar il-Funzjonament tal-Unjoni Ewropea.

            Artikolu 2
            Din id-Deċiżjoni hija indirizzata lir-Repubblika Ellenika.

            Magħmul fi Brussell, id-9 ta' Awwissu 2018.

                  Għall-Kummissjoni

               Margrethe VESTAGER

                  Membru tal-Kummissjoni

            (1)  ĠU C 235, 31.8.2010, p. 3.

            (2)  Il-Konsorzju - Loutraki Club Hotel Casino Loutraki AE (Κοινοπραξια Δ.Α.Ε.Τ.- Λουτρακι Α.Ε.- ΚλαμπΟτελ Λουτρακι Α.Ε.), Voukreressou 11, Akti Poseidonos 48, Loutraki, Ateni 10671, il-Greċja.

            (3)  Casino Mont Parnès, société anonyme “Elliniko Kasino Parnithas A.E.”, Agiou Konstantinou 49, 15124 Marousi Attikis, il-Greċja.

            (4)  Casino Thessaloniki, “Regency Entertainment Psychagogiki kai Touristiki A.E.”, Agiou Konstantinou 49, 15124 Marousi Attikis, il-Greċja u 13th km Thessaloniki-Polygyrou Street, 55103 Thessaloniki, il-Greċja.

            (5)  Id-Deċiżjoni 2011/716/UE tal-24 ta' Mejju 2011 dwar l-għajnuna mill-Istat lil ċerti kasinojiet Griegi C 16/10 (ex NN 22/10, ex CP 318/09) implimentata mir-Repubblika Ellenika (ĠU L 285, 1.11.2011, p. 25).

            (6)  Is-sentenza tal-Qorti Ġenerali tal-11 ta' Settembru 2014, Ir-Repubblika Ellenika vs Il-Kummissjoni Ewropea, il-Kawża T-425/11, ECLI:EU:T:2014:768.

            (7)  L-Inġunzjoni tal-Qorti tal-22 ta' Ottubru 2015, Il-Kummissjoni vs Ir-Repubblika Ellenika, Kawża C-530/14 P, ECLI:EU:C:2015:727.

            (8)  It-tliet każinojiet kienu jitħaddmu bħala klabbs tas-servizzi tal-EOT skont il-Liġi 1624/1951, id-Digriet 4109/1960 u l-Liġi 2160/1993. Aktar tard, l-EOT inbidlet fl-operazzjoni tal-każinojiet ta' Korfù u ta' Mont Parnès mill-kumpanija Ellenika għall-Iżvilupp tat-Turiżmu (ETA), li hija kompletament proprjetà tal-Istat Grieg, taħt il-Liġijiet 2636/1998 u 2837/2000, sakemm tingħata liċenzja liż-żewġ każinojiet imsemmijin hawn fuq bis-saħħa tal-Liġi 3139/2003 (il-każinò ta' Rodi kien imħaddem mill-EOT sakemm ingħata liċenzja fl-1996).

            (9)  B'mod aktar preċiż, id-deċiżjonijiet tas-Segretarju Ġenerali tal-EOT (maħruġa skont il-Liġi 1624/1951 u d-Digriet 4109/1960) huma: Id-Deċiżjoni tal-EOT 535633/21.11.1991 (li tiffissa l-prezz tal-biljetti tad-dħul għall-każinò ta' Mont Parnès ta' 2 000 drakma); Id-Deċiżjoni tal-EOT 508049/24.3.1992 (li tiffissa l-prezz tal-biljetti tad-dħul għall-każinojiet ta' Korfù u ta' Rodi għal 1 500 drakma); Id-Deċiżjoni tal-EOT 532691/24.11.1997 (li taġġusta l-prezz tal-biljetti tad-dħul għall-Corfu Casino għal 2 000 drakma).

            (10)  Il-liġi 2206/1994 dwar il-ħolqien, l-organizzazzjoni, l-operazzjoni u l-kontroll tal-każinojiet u kwistjonijiet oħra, Νόμος 2206, Δημοσιεύθηκε στο ΦΕΚ 62 - 20.4.1994.

            (11)  Id-Deċiżjoni Ministerjali Y.A.1128269/1226/0015/ΠΟΛ.1292/16.11.1995 - ΦΕΚ 982/B'/1995.

            (12)  Il-paragrafu 1 tad-Deċiżjoni Ministerjali tal-1995: “Mill-15 ta' Diċembru 1995, l-operaturi tal-każinnojiet (il-Liġi 2206/1994) huma obbligati li joħorġu biljett ta' dħul għal kull persuna skont dispożizzjonijiet speċifiċi inklużi fil-paragrafi li ġejjin.”

            (13)  Il-paragrafu 5 tad-Deċiżjoni Ministerjali tal-1995: “Il-prezz uniformi tal-biljett biex wieħed jidħol fl-inħawi ta' ‘magni tal-logħob’ jew ħdejn ‘l-imwejjed tal-logħob’ jammonta għal ħamest elef (5 000) drakma.”

            (14)  L-ewwel subparagrafu tal-paragrafu 7 tad-Deċiżjoni Ministerjali tal-1995 jgħid dan li ġej: “Mil-valur totali tal-biljett, persentaġġ ta' għoxrin fil-mija (20 %) għandu jkun approprjat mill-impriża tal-każinò bħala ħlasijiet biex jinħareġ il-biljett u jiġu koperti l-ispejjeż, li fihom hemm inkluża l-VAT adegwata, filwaqt li l-ammont li jibqa' għandu jitqies bħala dritt pubbliku.”.

            (15)  Il-paragrafu 6 tad-Deċiżjoni Ministerjali tal-1995 jgħid dan li ġej: “Biex tkun irreġistrata l-ammissjoni ta' persuna li lilha l-każinò ma jitlobx il-prezz tat-tariffa tad-dħul għal raġunijiet ta' promozzjoni jew obbligu soċjali, il-każinò għandu joħroġ dawn il-biljetti minn lott speċjali jew għadd speċjali tal-cash register tar-rekords fiskali mmarkat bħala ‘Honoris Causa’/‘Dħul b'xejn’”.

            (16)  It-tieni subparagrafu tal-paragrafu 7 tad-Deċiżjoni Ministerjali tal-1995 jgħid dan li ġej: “Għal biljetti maħruġa mmarkati ‘Honoris Causa’/‘Dħul b'xejn’ għandhom jitħallus tariffi pubbliċi skont il-valur tal-biljetti għal dak il-jum kif stabbilit fil-paragrafu 5 ta' din id-deċiżjoni.”

            (17)  L-ewwel subparagrafu tal-paragrafu 10 tad-Deċiżjoni Ministerjali tal-1995 jgħid dan li ġej: “Il-ħlasijiet pubbliċi għandhom jiġu ddepożitati f'uffiċċju kompetenti tat-taxxa fuq id-dħul sal-għaxar jum ta' kull xahar billi tkun preżentata dikjarazzjoni li tikkonċerna t-tariffi miġbura matul ix-xahar ta' qabel.”.

            (18)  L-ewwel u t-tieni subparagrafi tal-paragrafu 8 tad-Deċiżjoni Ministerjali tal-1995 jiddikjaraw dan li ġej: “Kif ipprovdut skont il-paragrafi minn 2 sa 7 msemmija hawn fuq, [l-operaturi tal-każinojiet] jistgħu joħorġu biljetti fit-tul validi għal ħmistax jew tletin jum konsekuttiv jew xahar kalendarju wieħed, kif xieraq. Jista' jingħata skont fuq il-valur tal-biljetti fit-tul imsemmija hawn fuq, kif ġej:

                     (a)

                     Erbgħinfil-mija (40 %) tal-valur totali ta' ħmistax-il biljett għal jum wieħed għall-biljetti validi għal ħmistax-il jum. F'każ li dawn il-biljetti jinħarġu għal perjodu kalendarju ta' ġimagħtejn, l-aħħar ġimagħtejn ta' kull xahar ikopru l-perjodu mis-16 sal-aħħar tax-xahar.

                     (b)

                     Ħamsin fil-mija (50 %) tal-valur totali ta' tletin biljett ta' għal jum wieħed għall-biljetti validi għal tletin jum jew xahar”.

            (19)  Il-liġi 1624/1951 li tirratifika, temenda u tissupplimenta l-Liġi 1565/1950 dwar il-ħolqien tal-Organizzazzjoni tat-Turiżmu Ellenika, Νόμος 1624, Δημοσιεύθηκε στο ΦΕΚ 7 - 8.1.1951.

            (20)  Id-Digriet 4109/1960 li jemenda u jissupplimenta l-leġiżlazzjoni dwar l-Organizzazzjoni tat-Turiżmu Ellenika u ċerti dispożizzjonijiet oħra, Νομοθετικό Διάταγμα 4109, Δημοσιεύθηκε στο ΦΕΚ 153 - 29.9.1960.

            (21)  Il-liġi 2160/1993 dwar it-turiżmu u affarijiet oħra, Νόμος 2160, Δημοσιεύθηκε στο ΦΕΚ 118 - 19.7.1993.

            (22)  Il-liġi 2687/1953 dwar l-investiment u l-protezzjoni ta' kapital barrani, Νομοθετικό Διάταγμα 2687, Δημοσιεύθηκε στο ΦΕΚ 317 - 10.11.1953.

            (23)  Casino Thessaloniki ġie dikjarat li jibbenefika mid-dispożizzjonijiet tal-Liġi 2687/1953 skont id-Digriet Presidenzjali Π.Λ. 290/1995 (li japprova investiment f'kapital barrani minn Hyatt Regency Hotel and Tourism Enterprise, Προεδρικό Διάταγμα 290, Δημοσιεύθηκε στο ΦΕΚ 163 - 9.8.1995) li assimilah mal-każinojiet ta' Mont Parnès u ta' Korfù.

            (24)  Ara l-paragrafi 16, 17 u 18 tad-Deċiżjoni ta' Ftuħ.

            (25)  Casino Mont Parnès kien operat minn Elliniko Kasino Parnithas A.E. (EKP), imwaqqfa fl-2001 bħala sussidjarja tal-ETA, kkontrollata bis-sħiħ mill-Istat Grieg.

            (26)  Skont l-informazzjoni provduta mill-awtoritajiet Griegi matul il-proċedura ta' investigazzjoni formali, Casino Corfu kien privatizzat fit-30 ta' Awwissu 2010 permezz ta' sejħa internazzjonali għall-offerti, ta' 100 % tal-ishma tal-kumpanija Corfu Hellenic Casino S.A. (EKK) lill-V&T Corfu Casino S.A., li ġiet stabbilita minn offerent rebbieħ, jiġifieri l-grupp Vivere Entertainment Commercial & Holding S.A. - Theros International Gaming INC.. EKK kienet twaqqfet fl-2001 bħala sussidjarja tal-ETA.

            (27)  Skont id-deċiżjoni ministerjali Τ/633/29.5.1996

            (28)  Il-liġi 4093/2012, il-Gazzetta tal-Gvern I 222 tat-12 ta' Novembru 2012.

            (29)  Ara l-paragrafi 19-23 tad-Deċiżjoni ta' Ftuħ.

            (30)  Ara l-paragrafi 26, 27, 28 u 37 tad-Deċiżjoni ta' Ftuħ.

            (31)  Ara l-paragrafi minn 24 sa 29 tad-Deċiżjoni ta' Ftuħ.

            (32)  Ara l-paragrafi 30, 31 u 32 tad-Deċiżjoni ta' Ftuħ.

            (33)  Ir-Regolament tal-Kunsill (KE) Nru 659/1999 tat-22 ta' Marzu 1999 li jistabbilixxi regoli dettaljati għall-applikazzjoni tal-Artikolu 108 tat-Trattat dwar il-Funzjonament tal-Unjoni Ewropea (ĠU L 83, 27.3.1999, p. 1).

            (34)  Ara l-paragrafi 34 u 35 tad-Deċiżjoni tal-Ftuħ.

            (35)  Ara l-paragrafi 36, 37 u 38 tad-Deċiżjoni ta' Ftuħ.

            (36)  Ara l-paragrafi 39 u 40 tad-Deċiżjoni tal-Ftuħ.

            (37)  Is-sentenza tal-Qorti tal-Ġustizzja tal-21 ta' Diċembru 2016, Kawżi magħquda C-20/15 P u C-21/15 P Il-Kummissjoni vs World Duty Free Group, ECLI:EU:C:2016:981, il-paragrafu 53, u l-ġurisprudenza ċċitata fiha.

            (38)  Ara l-Kawżi C-20/15 P u C-21/15 P Il-Kummissjoni vs World Duty Free Group, ECLI:EU:C:2016:981, il-paragrafu 56 u l-Kawża C-6/12 P Oy, ECLI: EU:C:2013:525, il-paragrafu 18.

            (39)  Is-sentenza tal-Qorti tal-Ġustizzja tal-11 ta' Lulju 1996, SFEI et, C-39/94, ECLI:EU:C:1996:285, il-paragrafu 60; is-sentenza tal-Qorti tal-Ġustizzja tad-29 ta' April 1999, Spanja vs Il-Kummissjoni, C-342/96, ECLI:EU:C:1999:210, il-paragrafu 41.

            (40)  Is-sentenza tal-Qorti tal-Ġustizzja tat-2 ta' Lulju 1974, l-Italja vs il-Kummissjoni, 173/73, ECLI:EU:C:1974:71, il-paragrafu 13.

            (41)  Id-Deċiżjoni tal-Kummissjoni 2004/339/KE tal-15 ta' Ottubru 2003 dwar il-miżuri implimentati mill-Italja għar-RAI SpA (ĠU L 119, 23.4.2004, p. 1), il-premessa 69; l-opinjoni tal-Avukat Ġenerali Fennelly tas-26 ta' Novembru 1998, Franza vs il-Kummissjoni, C-251/97, ECLI:EU:C:1998:572, il-paragrafu 26.

            (42)  Is-sentenza tal-Qorti tal-Ġustizzja tal-24 ta' Lulju 2003, Altmark Trans u Regierungspräsidium Magdeburg, C-280/00, ECLI:EU:C:2003:415, il-paragrafu 84.

            (43)  Is-sentenza tal-Qorti tal-Ġustizzja tal-15 ta' Marzu 1994, Banco Exterior de España, C-387/92, ECLI:EU:C:1994:100, il-paragrafu 13; Is-sentenza tal-Qorti tal-Ġustizzja tad-19 ta' Settembru 2000, il-Ġermanja vs Il-Kummissjoni, C-156/98, ECLI:EU:C:2000:467, il-paragrafu 25; Is-sentenza tal-Qorti tal-Ġustizzja tad-19 ta' Mejju 1999, l-Italja vs il-Kummissjoni, C-6/97, ECLI:EU:C:1999:251, il-paragrafu 15; Is-sentenza tal-Qorti tal-Ġustizzja tat-3 ta' Marzu 2005, Heiser, C-172/03, ECLI:EU:C:2005:130, il-paragrafu 36.

            (44)  Is-sentenza tal-Qorti tal-Ġustizzja tal-20 ta' Novembru 2003, GEMO SA, C-126/01, ECLI:EU:C:2003:622, il-paragrafi 28 sa 31.

            (45)  Is-Sentenza tal-2014, il-paragrafu 55.

            (46)  Ibid, il-paragrafu 57.

            (47)  L-inġunzjoni tal-2015, il-paragrafu 35.

            (48)  Sentenza tal-2014, il-paragrafu 76.

            (49)  Ibid, il-paragrafu 77.

            (50)  Ibid, il-paragrafu 78.

            (51)  Ibid, il-paragrafu 80.

            (52)  L-inġunzjoni tal-2015, il-paragrafu 55.

            (53)  Is-sentenza tal-Qorti tal-Ġustizzja tal-24 ta' Jannar 1978, Van Tiggele, 82/77, ECLI:EU:C:1978:10, il-paragrafi 25 u 26; is-sentenza tal-Qorti Ġenerali tat-12 ta' Diċembru 1996, Air France vs Il-Kummissjoni, T-358/94, ECLI:EU:T:1996:194, il-paragrafu 63.

            (54)  Il-Każ C-379/98 Preussen Elektra EU:C:2001:160, il-paragrafu 62.

            (55)  Is-sentenza tal-Qorti tal-Ġustizzja tal-24 ta' Jannar 1978, Van Tiggele, 82/77, ECLI:EU:C:1978:10, il-paragrafi 25 u 26.


title: Deċiżjoni tal-Kunsill (UE) 2018/2020 tal-4 ta' Diċembru 2018 li tistabbilixxi li ebda azzjoni effettiva ma ttieħdet mir-Rumanija b'reazzjoni għar-Rakkomandazzjoni tal-Kunsill tat-22 ta' Ġunju 2018

text:
                  19.12.2018

                  MT

                  Il-Ġurnal Uffiċjali tal-Unjoni Ewropea

                  L 323/16

         DEĊIŻJONI TAL-KUNSILL (UE) 2018/2020
         tal-4 ta' Diċembru 2018
         li tistabbilixxi li ebda azzjoni effettiva ma ttieħdet mir-Rumanija b'reazzjoni għar-Rakkomandazzjoni tal-Kunsill tat-22 ta' Ġunju 2018
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra r-Regolament tal-Kunsill (KE) Nru 1466/97 tas-7 ta' Lulju 1997 dwar it-tisħiħ tas-sorveljanza ta' pożizzjonijiet ta' budget u s-sorveljanza u l-koordinazzjoni ta' politika ekonomika (1), u b'mod partikolari l-Artikolu 10(2), ir-raba' subparagrafu, tiegħu,
         Wara li kkunsidra r-Rakkomandazzjoni mill-Kummissjoni Ewropea,
         Billi:

                     (1)

                     Fit-22 ta' Ġunju 2018, il-Kunsill iddeċieda b'konformità mal-Artikolu 121(4) tat-Trattat dwar il-Funzjonament tal-Unjoni Ewropea (“TFUE”) li fir-Rumanija teżisti devjazzjoni osservata sinifikanti mill-perkors ta' aġġustament lejn l-objettiv baġitarju ta' terminu medju ta' -1 % tal-PDG.

                     (2)

                     Fid-dawl tad-devjazzjoni sinifikanti stabbilita, fit-22 ta' Ġunju 2018 il-Kunsill ħareġ Rakkomandazzjoni (2) biex ir-Rumanija tieħu l-miżuri meħtieġa sabiex tiggarantixxi li r-rata ta' tkabbir nominali tal-infiq pubbliku primarju nett (3) ma taqbiżx it-3,3 % fl-2018 u l-5,1 % fl-2019, li tikkorrispondi għal aġġustament strutturali annwali ta' 0,8 % tal-PDG għal kull sena. Huwa rrakkomanda wkoll li r-Rumanija tuża kull qligħ mhux mistenni għat-tnaqqis tad-defiċit, filwaqt li jenħtieġ li l-miżuri ta' konsolidazzjoni baġitarja jiżguraw titjib dejjiemi fil-bilanċ strutturali tal-amministrazzjoni pubblika b'mod li jiffavorixxi t-tkabbir. Il-Kunsill stabbilixxa skadenża tal-15 ta' Ottubru 2018 biex ir-Rumanija tirrapporta dwar l-azzjoni li tkun ħadet b'reazzjoni għal dik ir-Rakkomandazzjoni.

                     (3)

                     Fis-27 u t-28 ta' Settembru 2018, il-Kummissjoni wettqet missjoni ta' sorveljanza msaħħa fir-Rumanija għall-fini ta' monitoraġġ fuq il-post skont l-Artikolu -11(2) tar-Regolament (KE) Nru 1466/97. Wara li s-sejbiet provviżorji ġew trażmessi lill-awtoritajiet Rumeni għall-kummenti tagħhom, il-Kummissjoni rrapportat is-sejbiet tagħha lill-Kunsill fil-21 ta' Novembru 2018. Dawk is-sejbiet sussegwentement saru pubbliċi. Ir-rapport tal-Kummissjoni jikkonstata li l-awtoritajiet Rumeni iżommu l-mira tad-defiċit nominali tal-2018 ta' ftit inqas minn 3 % tal-PDG u għalhekk ma għandhomx l-intenzjoni li jieħdu azzjoni fuq ir-rakkomandazzjoni tal-Kunsill tat-22 ta' Ġunju 2018. Fl-2019, il-Gvern qed jippjana li jnaqqas id-defiċit nominali għal 2,38 % tal-PDG, iżda l-miżuri għad iridu jiġu speċifikati.

                     (4)

                     Fis-16 ta' Ottubru 2018, l-awtoritajiet Rumeni preżentaw rapport dwar l-azzjoni meħuda b'reazzjoni għar-Rakkomandazzjoni tal-Kunsill tat-22 ta' Ġunju 2018 (4). Fir-rapport, l-awtoritajiet tennew li l-mira tagħhom għall-2018 jibqa' defiċit nominali ta' 2,96 % tal-PDG. Għall-2019, l-awtoritajiet qed jimmiraw għal defiċit ta' 2,38 % tal-PDG. Ir-rapport ma jsemmix miżuri ġodda għall-2018. Għall-2019, ir-rapport iserraħ fqu trażżin fl-infiq fuq il-kumpens għall-impjegati u l-merkanzija u servizzi, mingħajr ma huwa appoġjjat b'miżuri suffiċjentement dettaljati u adottati jew mill-anqas imħabbra b'mod kredibbli. Fuq in-naħa tad-dħul, ir-rapport isemmi prolungament ta' miżuri diġà eżistenti u xi azzjonijiet intiżi biex tiżdied il-konformità mar-regoli tat-taxxa. B'mod ġenerali, l-impatt fiskali tal-miżuri rrappurtati ma jissodisfawx ir-rekwiżit iddikjarat fir-Rakkomandazzjoni tal-Kunsill tat-22 ta' Ġunju 2018.

                     (5)

                     Fl-2018, abbażi tat-tbassir tal-Kummissjoni tal-ħarifa 2018, it-tkabbir tal-infiq pubbliku primarju nett huwa mistenni jammonta għal 11,3 %, 'il fuq sew mill-parametru referenzjarju għall-infiq ta' 3,3 %. Il-bilanċ strutturali huwa mistenni li jibqa' stabbli b'mod ġenerali fl-2018, għal 3,3 % tal-PDG. Għalhekk, iż-żewġ pilastri jindikaw riskju ta' devjazzjoni mill-aġġustament rakkomandat. Il-parametru referenzjarju tal-infiq jindika devjazzjoni ta' 2,3 % tal-PDG. Il-bilanċ strutturali jikkonferma din l-interpretazzjoni, u jindika devjazzjoni iżgħar ta' 0,8 % tal-PDG. Il-bilanċ strutturali huwa milqut b'mod pożittiv minn deflatur tal-PDG ogħla b'mod sinifikanti u b'punt aktar għoli fl-istima għat-tkabbir tal-PDG potenzjali meta mqabbla mal-medja fuq terminu medju sottostanti għall-valur referenzjarju tan-nefqa. Dan huwa kkumpensat parzjalment mill-impatt ta' żieda tal-investiment pubbliku, li hija msqassma fil-parametru referenzjarju tan-nefqa. Għalhekk, il-valutazzjoni ġenerali tikkonferma d-devjazzjoni b'marġni wiesa' mill-aġġustament rakkomandat mill-Kunsill.

                     (6)

                     Fl-2019, abbażi tat-tbassir tal-Kummissjoni tal-ħarifa tal-2018, it-tkabbir nominali tan-nefqa tal-gvern, nett tal-miżuri diskrezjonarji tad-dħul u ta' darba huwa mistenni li jammonta għal 7,5 %,'il fuq sew mill-parametru referenzjarju għall-infiq ta' 5,1 % (devjazzjoni ta' 0,7 % tal-PDG mill-perkors ta' aġġustament rakkomandat). Il-bilanċ strutturali huwa mistenni li jonqos b' 0,1 % tal-PDG, u jilħaq defiċit ta' 3,4 % (distakk ta' 0,9 % tal-PDG). Għalhekk, peress li ż-żewġ pilastri jindikaw devjazzjoni mill-aġġustament meħtieġ b'marġini simili fl-2019, il-valutazzjoni kumplessiva tikkonferma d-devjazzjoni mill-pjan ta' aġġustament rakkomandat mill-Kunsill.

                     (7)

                     Aktar minn hekk, it-tbassir tal-Kummissjoni tal-ħarifa tal-2018 jipproġetta defiċit pubbliku ta' 3,3 % fl-2018 u 3,4 % fl-2019, li hu ogħla mill-valur referenzjarju tat-Trattat ta' 3 % tal-PDG.

                     (8)

                     Is-sejbiet ta' hawn fuq iwasslu għall-konklużjoni li r-reazzjoni tar-Rumanija għar-Rakkomandazzjoni tal-Kunsill tat-22 ta' Ġunju 2018 ma kinitx biżżejjed. L-isforz fiskali ma jiżgurax li r-rata ta' tkabbir nominali tal-infiq pubbliku primarju nett ma teċċedix 3,3 % fl-2018 u 5,1 % fl-2019, li jikkorrispondi għal aġġustament strutturali annwali ta' 0,8 % tal-PDG għal kull sena,

               ADOTTA DIN ID-DEĊIŻJONI:

            Artikolu 1
            Ir-Rumanija ma ħaditx azzjoni effettiva b'reazzjoni għar-Rakkomandazzjoni tal-Kunsill tat-22 ta' Ġunju 2018.

            Artikolu 2
            Din id-Deċiżjoni hija indirizzata lir-Rumanija.

            Magħmul fi Brussell, l-4 ta' Diċembru 2018.

                  Għall-Kunsill

                  Il-President

               H. LÖGER

            (1)  ĠU L 209, 2.8.1997, p. 1.

            (2)  Ir-Rakkomandazzjoni tal-Kunsill tat-22 ta' Ġunju 2018 bil-ħsieb li tiġi kkoreġuta d-devjazzjoni osservata sinifikanti mill-perkors ta' aġġustament lejn l-objettiv baġitarju fit-terminu medju fir-Rumanija (ĠU C 223, 27.6.2018, p. 3).

            (3)  In-nefqa pubblika primarja netta tal-gvern hija magħmula min-nefqa pubblika totali bl-esklużjoni tan-nefqa fuq l-imgħax, in-nefqa fuq programmi tal-Unjoni kompletament korrisposti mid-dħul mill-fondi tal-Unjoni u tibdil nondiskrezzjonarju fin-nefqa fuq il-benefiċċji tal-qgħad. Il-formazzjoni grossa tal-kapital fiss iffinanzjata fil-livell nazzjonali hija mifruxa fuq perjodu ta' erba' snin. Miżuri ta' dħul diskrezzjonali jew żidiet fid-dħul mitluba mil-liġi huma meqjusa. Miżuri ta' darba fuq in-naħa kemm tad-dħul kif ukoll tal-infiq huma nnettjati.

            (4)  Disponibbli fis-sit http://data.consilium.europa.eu/doc/document/ST-13279-2018-INIT/en/pdf


               19.12.2018

               MT

               Il-Ġurnal Uffiċjali tal-Unjoni Ewropea

               C 458/76

      P8_TA(2018)0012
      L-ebda oppożizzjoni għal miżura ta' implimentazzjoni: l-istabbiliment ta' Reġistru tal-Unjoni
      Deċiżjoni tal-Parlament Ewropew li ma ssirx oppożizzjoni għal abbozz ta' regolament tal-Kummissjoni li jemenda r-Regolament tal-Kummissjoni (UE) Nru 389/2013 li jistabbilixxi Reġistru tal-Unjoni (D054274-02 – 2017/3013(RPS))
      (2018/C 458/09)

         Il-Parlament Ewropew,

                  —

                  wara li kkunsidra l-abbozz ta' regolament tal-Kummissjoni li jemenda r-Regolament tal-Kummissjoni (UE) Nru 389/2013 li jistabbilixxi Reġistru tal-Unjoni (D054274-02),

                  —

                  wara li kkunsidra d-Direttiva 2003/87/KE tal-Parlament Ewropew u tal-Kunsill tat-13 ta' Ottubru 2003 li tistabbilixxi skema għall-iskambju ta' kwoti ta' emissjonijiet ta' gassijiet serra ġewwa l-Komunità u li temenda d-Direttiva tal-Kunsill 96/61/KE (1), u b'mod partikolari l-Artikoli 12 u 19 tagħha,

                  —

                  wara li kkunsidra l-opinjoni mogħtija fit-30 ta' Novembru 2017 mill-kumitat imsemmi fl-Artikolu 23(1) tad-direttiva msemmija hawn fuq,

                  —

                  wara li kkunsidra l-ittra tal-Kummissjoni tal-5 ta' Diċembru 2017, li permezz tagħha talbet lill-Parlament jiddikjara li mhuwiex se jopponi l-abbozz ta' regolament,

                  —

                  wara li kkunsidra l-ittra tal-Kumitat għall-Ambjent, is-Saħħa Pubblika u s-Sikurezza tal-Ikel lill-President tal-Konferenza tal-Presidenti tal-Kumitati, bid-data tal-11 ta' Jannar 2018,

                  —

                  wara li kkunsidra l-Artikolu 5a tad-Deċiżjoni tal-Kunsill 1999/468/KE tat-28 ta' Ġunju 1999 li tipprovdi l-proċeduri għall-eżerċizzju tas-setgħat tal-implimentazzjoni konferiti fuq il-Kummissjoni (2),

                  —

                  wara li kkunsidra r-rakkomandazzjoni għal deċiżjoni tal-Kumitat għall-Ambjent, is-Saħħa Pubblika u s-Sikurezza tal-Ikel,

                  —

                  wara li kkunsidra l-Artikolu 106(4)(d) u l-Artikolu 105(6) tar-Regoli ta' Proċedura tiegħu,

                  —

                  wara li kkunsidra li l-ebda oppożizzjoni ma ġiet espressa fil-perjodu previst fit-tielet u r-raba’ inċiżi tal-Artikolu 105(6) tar-Regoli ta' Proċedura tiegħu, li skada fis-17 ta' Jannar 2018,

                  A.

                  billi sabiex titħares l-integrità ambjentali tal-iskema tal-UE għall-iskambju ta' kwoti tal-emissjonijiet (''EU ETS''), l-operaturi tal-inġenji tal-ajru u operaturi oħra fl-EU ETS huma pprojbiti milli jużaw kwoti li jinħarġu minn Stat Membru u li fir-rigward tagħhom jeżistu obbligi għall-operaturi tal-inġenji tal-ajru u operaturi oħra, u għal dak il-għan, għandhom jiġu adottati il-miżuri ta' salvagwardja meħtieġa;

                  B.

                  billi l-Artikolu 19 tad-Direttiva 2003/87/KE jagħti s-setgħa lill-Kummissjoni tadotta miżuri rigward sistema standardizzata u sikura ta' reġistri, skont il-proċedura regolatorja bi skrutinju (RPS);

                  C.

                  billi fit-8 ta' Diċembru 2017 il-Kummissjoni ppreżentat formalment lill-Parlament l-abbozz ta' regolament tal-Kummissjoni li jemenda r-Regolament tal-Kummissjoni (UE) Nru 389/2013 li jistabbilixxi Reġistru tal-Unjoni (''l-abbozz ta' miżura RPS''), u b'hekk beda l-perjodu ta' skrutinju ta' tliet xhur għall-Parlament biex jopponi għal dak l-abbozz ta' att;

                  D.

                  billi l-miżuri ta' salvagwardja fl-abbozz ta' miżura RPS għandhom jidħlu fis-seħħ b'urġenza sabiex il-miżuri jsiru applikabbli, biex b'hekk il-kwoti jkunu jistgħu jiġu allokati mingħajr ħlas, jinkisbu bi skambju għal krediti internazzjonali jew irkantati fl-2018, u billi l-użu sħiħ tal-perjodu ta' skrutinju ta' tliet xhur disponibbli lill-Parlament ma jippermettix ħin biżżejjed biex l-abbozz ta' miżura RPS tidħol fis-seħħ qabel ma joħorġu l-kwoti għall-2018;

                  1.

                  Jiddikjara li ma jopponix l-abbozz ta' regolament tal-Kummissjoni;

                  2.

                  Jagħti istruzzjonijiet lill-President tiegħu biex jgħaddi din id-deċiżjoni lill-Kummissjoni u, għal skopijiet ta' informazzjoni, lill-Kunsill.

         (1)  ĠU L 275, 25.10.2003, p. 32.

         (2)  ĠU L 184, 17.7.1999, p. 23.


               19.12.2018

               MT

               Il-Ġurnal Uffiċjali tal-Unjoni Ewropea

               C 458/224

      P8_TA(2018)0007
      Nomina ta' Membru tal-Qorti tal-Awdituri – Eva Lindström
      Deċiżjoni tal-Parlament Ewropew tas-17 ta' Jannar 2018 dwar il-ħatra proposta ta' Eva Lindström bħala Membru tal-Qorti tal-Awdituri (C8-0401/2017 – 2017/0819(NLE))
      (Konsultazzjoni)
      (2018/C 458/13)

         Il-Parlament Ewropew,

                  —

                  wara li kkunsidra l-Artikolu 286(2) tat-Trattat dwar il-Funzjonament tal-Unjoni Ewropea, skont liema artikolu ġie kkonsultat mill-Kunsill (C8-0401/2017),

                  —

                  wara li kkunsidra l-Artikolu 121 tar-Regoli ta' Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit (A8-0003/2018),

                  A.

                  billi l-Kumitat għall-Kontroll tal-Baġit tal-Parlament evalwa l-kwalifiki tal-kandidat propost, b'mod partikolari fir-rigward tal-kundizzjonijiet stipulati fl-Artikolu 286(1) tat-Trattat dwar il-Funzjonament tal-Unjoni Ewropea;

                  B.

                  billi waqt il-laqgħa tiegħu tal-11 ta' Jannar 2018, il-Kumitat għall-Kontroll tal-Baġit sema' lill-kandidat propost mill-Kunsill għall-kariga ta' Membru tal-Qorti tal-Awdituri;

                  1.

                  Jagħti opinjoni favorevoli dwar il-proposta tal-Kunsill għall-ħatra ta' Eva Lindström bħala Membru tal-Qorti tal-Awdituri;

                  2.

                  Jagħti istruzzjonijiet lill-President tiegħu biex jgħaddi din id-deċiżjoni lill-Kunsill u, għal skopijiet ta' informazzjoni, lill-Qorti tal-Awdituri, kif ukoll lill-istituzzjonijiet l-oħra tal-Unjoni Ewropea u lill-istituzzjonijiet tal-awditjar tal-Istati Membri.


               19.12.2018

               MT

               Il-Ġurnal Uffiċjali tal-Unjoni Ewropea

               C 458/225

      P8_TA(2018)0008
      Nomina ta' Membru tal-Qorti tal-Awdituri – Tony James Murphy
      Deċiżjoni tal-Parlament Ewropew tas-17 ta' Jannar 2018 dwar il-ħatra proposta ta' Tony James Murphy bħala Membru tal-Qorti tal-Awdituri (C8-0402/2017 – 2017/0820(NLE))
      (Konsultazzjoni)
      (2018/C 458/14)

         Il-Parlament Ewropew,

                  —

                  wara li kkunsidra l-Artikolu 286(2) tat-Trattat dwar il-Funzjonament tal-Unjoni Ewropea, skont liema artikolu ġie kkonsultat mill-Kunsill (C8-0402/2017),

                  —

                  wara li kkunsidra l-Artikolu 121 tar-Regoli ta' Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit (A8-0002/2018),

                  A.

                  billi l-Kumitat għall-Kontroll tal-Baġit tal-Parlament evalwa l-kwalifiki tal-kandidat propost, b'mod partikolari fir-rigward tal-kundizzjonijiet stipulati fl-Artikolu 286(1) tat-Trattat dwar il-Funzjonament tal-Unjoni Ewropea;

                  B.

                  billi waqt il-laqgħa tiegħu tal-11 ta' Jannar 2018, il-Kumitat għall-Kontroll tal-Baġit sema' lill-kandidat propost mill-Kunsill għall-kariga ta' Membru tal-Qorti tal-Awdituri;

                  1.

                  Jagħti opinjoni favorevoli dwar il-proposta tal-Kunsill għall-ħatra ta' Tony James Murphy bħala Membru tal-Qorti tal-Awdituri;

                  2.

                  Jistieden lill-Istati Membri biex joqogħdu attenti, u jekk possibbli jieħdu ispirazzjoni mill-mudell ta’ kompetizzjoni miftuħa użat mill-Irlanda, meta jagħżlu l-persuni nnominati tagħhom;

                  3.

                  Jagħti istruzzjonijiet lill-President tiegħu biex jgħaddi din id-deċiżjoni lill-Kunsill u, għal skopijiet ta' informazzjoni, lill-Qorti tal-Awdituri, kif ukoll lill-istituzzjonijiet l-oħra tal-Unjoni Ewropea u lill-istituzzjonijiet tal-awditjar tal-Istati Membri.


Id-Deċiżjoni tal-Kummissjoni ta' 31/10/2018 li tiddikjara konċentrazzjoni hija kompatibbli mas-suq komuni (il-Każ Nru COMP/M.9099 - Jinjiang International Holdings Co., Ltd / Radisson Hotel Group) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)


Id-Deċiżjoni tal-Kummissjoni ta' 19/12/2018 li tiddikjara konċentrazzjoni hija kompatibbli mas-suq komuni (il-Każ Nru COMP/M.9215 - Sumitomo Corporation / Toyota Motor Corporation) skond ir-Regolament tal-Kunsill (KE) Nru 139/2004 (It-test bl-Ingliż biss huwa awtentiku)